KALAU BEGINI, LEBIH BAIK MCA TIDAK BERTANDING SAMA SEKALI

Belum pun selesai dan tidak diketahui apa kesudahannya perbalahan MCA dengan Nazri Aziz berhubung isu Robert Kuok, parti itu kini dikritik pula secara terbuka oleh Timbalan Perdana Menteri, Ahmad Zahid Hamidi.
Puncanya ialah ketidakhadiran wakil MCA dalam program persiapan pilihanraya di Parlimen Rembau dan kekurangan gerak kerja yang ditunjukkan parti itu di kawasan Bandar Tun Razak.
Kedua-dua program yang diadakan di kawasan itu dihadiri oleh Zahid Hamidi sendiri.
Ketika di Bandar Tun Razak, Zahid Hamidi berkata, “dua kali kita beri MCA kerusi di sini, tapi siapa yang buat kerja?
“UMNO…,”kata beliau.
Di Rembau pula, Zahid Hamidi mengkritik MCA dengan berkata, “tolong tunjuk muka di Parlimen Rembau walaupun kita beri kerusi bertanding di tempat lain.
“Bantu calon kita, kerusi hendak, tetapi program tidak hadir,”  katanya lagi.
Tak malukah MCA dengan tempelakan oleh pemimpin nombor dalam BN dalam kerajaan itu?
Memang semua orang sedar MCA semakin ditolak oleh pengundi Cina dan  kerusi-kerusi yang mereka menang sekarang adalah dengan bantuan serta sokongan pengundi Melayu semata-mata.
DAP sebaliknya lebih diterima oleh pengundi Cina sebagai parti yang boleh diharapkan untuk memperjuangkan nasib mereka dan sebab itu semua kawasan majoriti pengundi Cina menjadi milik parti itu.
Jika MCA ada perasaan malu, bukan saja kerana semakin ditolak oleh pengundi kaumnya sendiri, tetapi juga berikutan kritikan terbuka oleh Zahid Hamidi itu, ada baiknya parti itu memilih untuk tidak bertanding sama sekali dalam PRU 14 akan datang ini.
Serahkan saja semua kerusi yang ditandinginya sebelum ini kepada UMNO sepenuhnya untuk meletakkan calon-calon mereka.
Sekurang-kurangnya MCA tidak lagi semudahnya dijadikan bahan perlecehan oleh UMNO sebagai “abang besar” dalam BN atau sentiasa terbeban dengan kekalahan yang bakal berlaku dalam pilihanraya akan datang nanti.
Biarkan saja UMNO dan Najib Razak menanggung semua beban kekalahan BN nanti, lagi pun sebahagian besar masalah dalam negara sekarang adalah berpunca daripada kesilapan dan “dosa” Perdana Menteri semata-mata.
(ShahbudinHusin 14/03/2018).

0

0

votes
Article Rating
Kongsikan artikel ini


TUN MAHATHIR PEMANGKIN TSUNAMI RAKYAT, TUMPU PROGRAM BESAR-BESARAN SAJA

Kenyataan Mohamad Sabu bahawa Pakatan Harapan selepas ini akan mengurangkan penglibatan Tun Mahathir Mohamad dalam program jelajah dan ceramah bagi memastikan kesihatan calon Perdana Menteri itu tidak terjejas, sebenarnya adalah langkah yang paling tepat dan sesuai.
Menurut Mohamad Sabu, Pakatan Harapan akan memastikan program yang dihadiri oleh Tun Mahathir tidak lagi berakhir hingga lewat malam, selain juga tidak akan diadakan secara berturut-turut di beberapa negeri.
Akan datang kita akan kurangkan program melibatkan Tun Mahathir agar beliau tidak terlalu letih dan punya rehat yang secukupnya, tambah Presiden Amanah itu lagi.
Meskipun agak terlewat, tetapi sebenarnya belum lagi terlambat bagi Pakatan Harapan membuat keputusan untuk memberi rehat yang secukupnya kepada Tun Mahathir.
Harus diingat, meskipun beliau mempunyai semangat yang kuat untuk menyelamatkan negara dan menyingkirkan sang kleptokrat bernama Najib Razak,  Tun Mahathir bukan lagi berusia 50an atau 60an, sebaliknya sudah berusia 93 tahun.
Tidak ramai yang orang seusia dengannya mempunyai kesihatan yang baik, mahu terus berjuang dan boleh bersembahyang seperti biasa tanpa menggunakan kerusi.
Oleh itu, harus difahami kekurangan tenaga dan kekuatannya, walaupun pengaruh dan keberadaannya amat diperlukan untuk menarik sokongan rakyat kepada Pakatan Harapan.
Untuk kemanfaatan bersama, tambahan lagi tarikh pilihanraya hanya dalam lingkungan 100 saja, Pakatan Harapan seharusnya mula menggerakkan program jelajah dan ceramah secara besar-besaran melibatkan Tun Mahathir di peringkat negeri-negeri mulai sekarang.
Bagi negeri yang kecil, memadai dengan satu program saja, manakala untuk negeri yang besar, barangkali boleh difikirkan dua atau tiga program secara besar-besaran.
Begitu juga untuk peneroka Felda, pengundi Cina, India dan sebagainya, mungkin sesuai dianjurkan satu atau lebih program secara besar-besaran yang sama.
Melalui program besar-besaran yang mampu menghimpunkan 50 ribu atau 100 ribu hadirin misalnya, ia dengan sendirinya akan mencetuskan kebangkitan rakyat untuk membuat lebih berani perubahan serta dalam masa yang sama memberi kegerunan kepada Najib, UMNO dan BN.
Dengan yang demikian juga, pengaruh Tun Mahathir dapat dimanfaatkan secara maksima bagi mencetuskan tsunami rakyat secara keseluruhannya, selain menjimatkan masa serta memelihara kesihatan beliau.
Dalam waktu yang sama, mulai sekarang juga, program kecil-kecilan yang kadang-kadang dianjurkan sehingga di tiga tempat pada sebelah petang saja, seharusnya dikecualikan daripada Tun Mahathir.
Program-program seperti itu lebih sesuai dihadiri oleh pemimpin lain yang lebih muda dan bertenaga sama ada dari PKR, DAP, Amanah dan Bersatu.
Yang penting, pada diri Tun Mahathir, meskipun sudah berusia 93 tahun, tetapi pengaruh dan auranya untuk menjadi pemangkin perubahan, pencetus tsunami rakyat dan tonggak untuk menjatuhkan Najib, tidak ada pada mana-mana pemimpin lain dalam Pakatan Harapan.
Najib sendiri, yang paling digeruni dan ditakuti ialah Tun Mahathir.
Maka itu, kesihatan dan keberadaan Tun Mahathir mesti dipelihara dengan sebaik-baiknya sehingga ke detik pengundian dan sehingga tersingkirnya Najib daripada singgahsana kuasa sebagai Perdana Menteri.
(ShahbudinHusin 14/03/2018)

0

0

votes
Article Rating
Kongsikan artikel ini


PANTUN BUAT MAHFUZ OMAR

 Kalau masih ingat saya buat posting pantun jawab Presiden PAS yang kata Yb Dato’ Mahfuz Omar sebagai ‘mayat yang dah lama mati, belum tanam lagi’ seketika dahulu.
 Alhamdulillah hari ini 15 March 2018, telahan saya Dato’ Mafuz akan masuk AMANAH dah terbukti benar. Dr Rosli Yaakob pun dah isytihar masuk AMANAH.

 Di bawah adalah tambahan rangkap pantun dari yang dulu. Mahfuz Omar boleh balas pantun ini kalau rajin..

 Ada sorang keluar parti
 Mati lama baru tanam katanya
 Kalau hidup dah macam mati
 Bukankah orang itu zombi namanya?

 Zombi bukan sebarang zombi
 Pakai baju buka butang
 Walaupun jawapan gred B
 Sekali cakap lintang pukang

 Panjat gunung bernama Jerai
 Sampai di atas lelaki jati
 Habis binatang cukup senarai
 Sekarang berkias pasai mati

 Tuan hamba saja hendak bertanya
 Apa sebab ramai yang ketawa
 Mahfuz keluar apa sebabnya?
 Jangan hanya pandai berfatwa

 Jangan bagi jawapan mudah
 Jangan hidup jadi punah
 Segala misteri terungkai sudah
 Dato’ Mahfuz kini dah jadi AMANAH

 Pedih sungguh arjuna memanah
 Buat salah kena serkup
 Sorang lagi masuk AMANAH
 Bersama Mahfuz. Dr Rosli Yaakob

 Pemimpin AMANAH dikata Bangla
 Pas dah jadi parti kuno
 Buat rakyat pening kepala
 Tak sedar diri tongkat Umno

 Apakan daya lembab berfikir
 Banyak makan kueh serabai
 Meroyan memaki jadi zikir
 Patutlah Mahfuz ucap bye bye

 Tinggalkan alam haru-biru
 Terbanglah seperti si rama-rama
 Selamat Datang ke alam baru
 Mahfuz dan Rosli semarak bersama

 SELAMAT DATANG

 Yb Dato’ Dr Mujahid Yusof Rawa
 Naib Presiden AMANAH

 15hb March 2018

0

0

votes
Article Rating
Kongsikan artikel ini


TUMBANGKAN BN SEKALI INI, KITA SEBAGAI RAKYAT AKAN BAHAGIA
SELAMA-LAMANYA

PRU 14 ini yang disebut ibu segala pilihanraya bukan sekadar untuk memberi kemenangan kepada Pakatan Harapan, menyingkirkan Najib Razak dan menjadikan Tun Mahathir Mohamad sebagai Perdana Menteri buat kali kedua, tetapi yang jauh lebih penting ialah untuk menjamin masa depan rakyat dan generasi seterusnya.
Semua kita tahu Najib sedang terkait dengan skandal kewangan terbesar dalam dunia, di mana sekurang-kurangnya 8 negara telah dan sedang menyiasat 1MDB yang ditubuhkannya dan kekalnya beliau di kerusi Perdana Menteri sehingga sekarang hanyalah semata-mata kerana kuasa masih di tangannya.
Dengan kuasa di tangannya, Peguam Negara dipecat dan digantikan dengan individu pilihannya, proses siasatan polis dan SPRM dilambatkan tanpa kesudahan, laporan audit 1MDB diOSAkan, soalan tidak boleh ditanyakan di Parlimen dan semua menteri akhirnya hanya jadi pengampu dan tukang angguk sahaja.
Di negara lain, jika pemimpinnya dikaitkan dengan skandal sebegini rupa, sama ada mereka sendiri akan meletakkan jawatan atau rakyat akan menjatuhkannya.
Keinginan Najib untuk menang pilihanraya akan datang tidak lain ialah untuk memastikan beliau kekal berkuasa dan tiada fail siasatan dibuka terhadapnya buat selama-lamanya. Sebab itu kemenangan BN adalah amat penting baginya.
Untuk tujuan itu, Najib sedang menggunakan pelbagai cara “cash is king” untuk mencapai matlamatnya. Beliau kini sedang membeli jiwa rakyat dengan tujuan mengaburi mereka terhadap skandal yang melingkari dirinya.
Peruntukan pembangunan, taburan projek segera, pemberian tunai, agihan barangan keperluan harian, janji bulan bintang, manipulasi media dan sebaran berita palsu melalui media arus perdana dan media berbayar sedang giat dilakukan di seluruh negara.
Semuanya dilakukan hanya semata-mata untuk kekal berkuasa. Najib tidak peduli kesusahan rakyat, kos sara hidup yang terus meningkat, cukai yang membebankan, pengangguran, lepasan universiti tiada pekerjaan dan segala macam kekangan lainnya.
Jika BN terus menang, bukan saja tiada jaminan masalah rakyat dapat diselesaikan, bahkan juga tiada jaminan tiada cukai dan kos sara hidup tidak  dinaikkan. Malah seperti kata Dr. Dzulkifli Ahmad dari Amanah, dengan gaya kepimpinan Najib yang mengamalkan 4B – bolot, bocor, boros dan bazir – gunung pun boleh rata sebenarnya.
Yang pasti selesai ialah Najib akan terus bermaharajalela dengan kuasa yang ada padanya dan tidak akan didakwa buat selama-selamanya. Jho Low juga bebas merdeka dengan wang kita sebanyak-sebanyaknya. Fail 1MDB akan tersimpan dalam kabinet besi atau dikunci buat selama-lamanya, kalau pun tidak dihapuskan sama sekali.
Yang tinggal hanyalah hutang-hutang 1MDB yang terpaksa kita bayar bersama kos sara hidup yang kian meningkat dan harga barang yang semakin mahal. Perbelanjaan yang Najib hari ini lakukan untuk membeli jiwa rakyat juga kitalah yang akan membayarnya di kemudian hari.
Sebab itu, adalah penting untuk rakyat dan pengundi melakukan perubahan. Memang perubahan akan menjadikan Pakatan Harapan sebagai kerajaan baru dan Tun Mahathir pula Perdana Menteri buat kali kedua, selain Najib akan kehilangan kuasanya.
Tetapi, baik Pakatan Harapan atau pun Tun Mahathir, mereka hanyalah alat kepada rakyat. Pakatan Harapan sebagai kerajaan baru tidaklah sama seperti BN yang menjadikan pemegang jawatan Perdana Menteri berkuasa dalam segala-segala dan sebebas-bebasnya.
Mereka juga ada janji, komitmen dan manifesto yang perlu ditunaikan. Jika gagal dilaksanakan, rakyat boleh menyumpah dan menjatuhkannya dalam pilihanraya yang seterusnya.
Janji pemansuhan cukai GST, mengembalikan subsidi, menstabilkan harga minyak, perumahan, peluang pekerjaan, mengurang dan seterusnya menghapuskan rasuah adalah antara komitmen yang tidak dinafikan akan memberi kebaikan kepada rakyat.
Bermakna dengan perubahan kerajaan,  bukan Pakatan Harapan atau Tun Mahathir yang penting, tetapi untuk menyaksikan bagaimana janji dan komitmen yang penuh kebaikan itu dapat ditunaikan demi kesejahteraan rakyat.
Namun, jika Najib, UMNO dan BN menang lagi, bagaimanakah mereka dapat dijatuhkan dalam pilihanraya yang seterusnya?
Ia hampir mustahil sebenarnya. Mereka akan terus berkuasa dengan berleluasa, mengekang pelbagai peraturan serta undang-undang untuk memastikan tiada siapa lagi mampu bangkit untuk melawan.
Lebih dari itu, untuk PRU yang seterusnya juga, kita tiada lagi sosok yang kuat dan berpengaruh seperti Tun Mahathir untuk terus merangsang perubahan.
Ketika itu, selain Tun Mahathir mungkin sudah tiada, Anwar, Muhyiddin, Lim Kit Siang dan lain-lain pemimpin pula barangkali sudah terlalu tua untuk terus berjuang bagi menumbangkan Najib, UMNO dan BN.
Akibatnya, UMNO dan BN akan berkuasa buat selama-lamanya. Apa yang pun yang mereka lakukan seperti menaikan cukai, berbelanja mewah atau memperkenalkan undang-undang baru yang mengekang hak rakyat, tiada siapa lagi mampu melawannya.
Lantaran itu, PRU 14 adalah medan terbaik melakukan perubahan. Singkirkan Najib dan tumbangkan BN untuk sekali ini, kita sebagai rakyat akan bahagia buat selama-lamanya kerana ia langkah permulaan akan memberi kesedaran bahawa rakyatlah kuasa sebenar dalam negara ini.
BN boleh dipilih semula dalam pilihanraya berikutnya kalau Pakatan Harapan didapati gagal menunaikan janji-janjinya. Tetapi, BN ketika itu sudah tentu BN yang baru yang tiada lagi Najib,  Salleh Said Keruak, Nazri Aziz, Puad Zarkashi dan mereka yang setaraf pemikiran dengannya.
Selepas jatuhnya BN, tiada lagi mana-mana kerajaan boleh sesuka hati bermain dengan kuasa, mencipta skandal dan memperkayakan diri sendiri. Baik Pakatan Harapan atau BN, daulat dan keutamaan mereka adalah rakyat macam kita.
(ShahbudinHusin 15/03/2018)

0

0

votes
Article Rating
Kongsikan artikel ini


KEMPEN ZAHID HAMIDI MEMALUKAN, PEMIMPIN DI AFRIKA PUN TIDAK BERKEMPEN
SEBEGITU RUPA….

Dalam satu cubaan untuk menambah kemenangan kepada UMNO dan BN dalam pilihanraya akan datang, Timbalan Perdana Menteri merangkap Menteri Dalam Negeri, Ahmad Zahid Hamidi menjanjikan pembinaan sebuah Ibu Pejabat Polis Daerah atau IPD di kawasan Tanah Merah.
Bagaimanapun, janji beliau itu tidaklah percuma, sebaliknya dengan syarat BN mesti menang kesemua tiga kerusi DUN dan peningkatan 100 peratus majoriti kemenangan untuk kawasan Parlimen Tanah Merah.
“Sebagai Menteri Dalam Negeri, permintaan untuk membina IPD berharga RM200 juta saya luluskan dengan bersyarat.
“Dalam pilihanraya nanti, ketiga-tiga DUN mesti menang dan majoriti bagi Parlimen meningkat 100 peratus, ” ujar beliau dalam satu himpunan bersama rakyat di Tanah Merah.
Weyy…jenis janji apa seperti ini?
Adakah negara membangun dan sedang menuju tahap berpendapatan tinggi seperti Malaysia,  masih wajar mengamalkan kempen sekuno itu?
Janji  terbaru Zahid Hamidi buat pengundi Tanah Merah ini bukan saja memalukan, suatu bentuk rasuah dan ugutan yang nyata, malah seolah-olah menjadikan  pasukan polis sebagai taruhan untuk menentukan kemenangan UMNO dan BN dalam PRU 14 akan datang.
Tidakkah polis bertanggungjawab menjaga keselamatan dan keperluan mewujudkan balai atau Ibu Pejabat Polis Daerah (IPD) sepatutnya mengambil kira faktor-faktor lain dan bukannya sama ada UMNO menang pilihanraya atau tidak?
Untuk rekod, Parlimen Tanah Merah dimenangi oleh BN dalam pilihanraya lalu dengan majoriti 4227 undi.
Bagi tiga kerusi DUN dalam kawasan itu pula, satu daripadanya iaitu Gual Ipoh dimenangi oleh BN dengan majoriti 1404 undi, manakala dua lagi iaitu Bukit Panau dan Kemahang dimenangi oleh Pas dengan majoriti masing-masing 3740 undi dan 1436 undi.
Bermakna, untuk membolehkan Zahid Hamidi menunaikan janjinya itu, pengundi Tanah Merah perlu memberi kemenangan sehingga 9000 undi bagi kerusi Parlimen serta ketiga-tiga kerusi DUN, termasuk dua yang sedang dimiliki oleh Pas, mesti jatuh ke tangan BN.
Jika sasaran itu gagal dicapai, maka ia tidak akan ditunaikan sama sekali.
Ini janji betul-betul atau sekadar janji main-main?
Mengapa janji pembinaan IPD mesti dikaitkan dengan kemenangan BN terlebih dahulu di kawasan itu?
Bukankah sekarang ini BN sedang menguasai pentadbiran negara dan pembinaan IPD boleh diluluskan tanpa perlu menunggu selepas keputusan pilihanraya diumumkan?
Apa kena mengena kemudahan untuk pasukan polis dengan kemenangan dalam pilihanraya?
Apakah jika kawasan Tanah Merah terus membangun dan penduduknya sentiasa bertambah, tetapi oleh kerana kemenangan tidak berpihak kepada BN, maka IPD tidak akan dibina sampai bila-bila?
Apakah jenis pemimpin seperti Zahid Hamidi ini yang sanggup meletakkan syarat yang rasanya mereka di negara Afrika pun tidak sampai hati melakukannya?
Cisss….
(ShahbudinHusin 16/03/2018)

0

0

votes
Article Rating
Kongsikan artikel ini


SELAIN NAJIB DAN 1MDB, ADAKAH JHO LOW JUGA PANTANG DISENTUH?

Kalau diperhatikan, baik kritikan oleh Rafidah Aziz mahupun Rais Yatim yang menjadi perhatian media kebelakangan ini, sasaran mereka ialah Jho Low, bukannya Najib Razak mahu pun 1MDB.
Rafidah misalnya  mempertikaikan bagaimana pihak berkuasa negara ini gagal mengesan kapal mewah Equanimity, milik “bilionaire segera”  itu, berbanding polis Indonesia yang baru-baru ini berjaya mengesan dan merampasnya dengan kerjasama FBI Amerika.
Lebih daripada itu, kata bekas Menteri Perdagangan Antarabangsa dan Industri itu, beliau sendiri pernah terjumpa dengan kapal mewah itu ketika menyertai aktiviti menyelam di perairan Phuket tahun lalu dan sempat mengambil gambar serta videonya.
Rais Yatim pula, berikutan pembelaan terlalu pantas oleh Salleh Said Keruak yang mengatakan tiada bukti kapal mewah itu milik Jho Low, sedangkan pejabat Jho Low sendiri mengeluarkan kenyataan mengecam penyitaan kapalnya dengan menyifatkan ia berunsur politik, penuh kelemahan serta tidak disokong bukti, beliau sebaliknya mahukan agar pihak berkuasa menjalankan kerja dan melakukan penyiasatan.
Rais yang merupakan penasihat sosio budaya bertaraf menteri dan Presiden UIA turut mengingatkan bahawa Jho Low sudah diburu oleh lapan negara lain berkaitan penyelewengan 1MDB.
Tetapi, mengapakah Rafidah dan Rais diserang balik dengan keras oleh pembela-pembela Najib sehingga kisah-kisah lamanya diungkit dan diminta meletakkan jawatan?
Sejak kritikannya itu, Rafidah diserang oleh penulis upahan yang bertaraf pelarian dengan menyebarkan pelbagai berita palsu sewaktu beliau menjadi menteri dahulu serta kedudukannya sekarang sebagai Pengerusi Air Asia X, manakala Rais diminta meletakkan jawatannya oleh cabang propaganda kerajaan yang hanya bekerja untuk kepentingan UMNO semata-mata.
Meskipun Rafidah dan Rais sudah memberi respon balas terhadap serangan yang ditujukan kepada mereka, yang nyatanya Jho Low seolah-olah individu penting dalam negara ini.
Siapakah Jho Low di mata pemimpin-pemimpin UMNO dan pengampu Najib?
Adakah beliau seorang yang amat berjasa kepada negara dan ahli perniagaan yang banyak menyumbang kepada pertumbuhan ekonomi selama ini?
Adakah Jho Low merupakan nadi dan sumber kekuatan baru UMNO untuk menang PRU 14 akan datang, maka mengkritik dan mengusiknya adalah suatu kesalahan besar?
Apakah, selain Najib dan 1MDB, Jho Low juga ada kekebalan tersendiri dan tidak boleh disentuh sama sekali?
(ShahbudinHusin 16/03/2018).

0

0

votes
Article Rating
Kongsikan artikel ini


KES DATIN CEDERAKAN AMAH – SEMOGA LEBIH RAMAI LAGI TAMPIL BERSUARA

Keputusan Mahkamah yang hakiskan kepercayaan orang ramai !
1. Saya agak terkejut membaca berita seorang “datin” yang hanya dihukum oleh hakim mahkamah sesyen dengan bon berkelakuan baik selepas “datin” tersebut dilaporkan mengaku bersalah di bawah seksyen 326 Kanun Keseksaan kerana mendatangkan kecederaan serius ke atas seorang pembantu rumah.
Media lapor pembantu rumah itu didera parah dengan sebilah pisau, sebatang mop, sekaki payung dan penyangkut baju.
2. Ada dua perkara yang perlu dijelaskan di sini. Seksyen 326 Kanun Keseksaan adalah seksyen yang bercakap tentang mendatangkan kecederaan parah dengan sukarela ( voluntarily causing grevious hurt ) dengan menggunakan instrumen.
Hukuman jika bersalah di bawah seksyen 326 adalah hukuman penjara hingga mencecah 20 tahun penjara, denda atau sebatan. Maknanya ia adalah satu kesalahan serius .
3. Bon berkelakuan baik adalah satu bentuk hukuman yang seorang hakim boleh kenakan ke atas seorang penjenayah yang disabitkan bersalah oleh Mahkamah. Ia adalah budibicara hakim yang diperuntukkan di bawah seksyen 173A atau seksyen 294 Kanun Prosedur Jenayah ( CPC).
Para peguam panggil seksyen ini “bind over”. Biasanya ia diberikan kepada kes kes yang dianggap kesalahan ringan atau remeh.
4. Saya tak pasti bagaimana hakim tersebut boleh dengan mudah bagi hukum dengan bon jaminan berkelakuan baik pada “datin” yang didakwa di bawah seksyen 326 tersebut sedangkan ia tergolong dalam kesalahan serius dan  pindaan telah dibuat ke atas CPC pada tahun 2016 yang secara jelas tidak lagi bagi pilihan kepada hakim menghukum seseorang dengan bon berkelakuan baik bila orang itu didakwa dengan kesalahan serius seperti seksyen 326.
Definisi kesalahan serius di bawah Kanun Keseksaan adalah kesalahan yang boleh dihukum ( punishable ) untuk tempoh 10 tahun atau lebih.
5. Bagi saya, kes seperti ini boleh menyebabkan kepercayaan orang ramai kepada sistem kehakiman negara akan makin terhakis teruk.
Saya harap hakim mahkamah tinggi akan segera  membuat semakan (review ) ke atas hukuman tersebut. Uniknya, semakan boleh dibuat meskipun tak ada sesiapa yang pohon.
Mohd Hanipa Maidin
Pengerusi Kanun
Parti Amanah Negara
17-03-2018.

0

0

votes
Article Rating
Kongsikan artikel ini


SIAPA DATIN INI? WAJARKAH HANYA HUKUMAN BON BERKELAKUAN BAIK SEDANGKAN
KECEDERAAN MANGSA AMAT SERIUS?

Pagi ini saya ingin lari daripada isu politik buat seketika berikutan fikiran agak terganggu setelah membaca berita mengenai seorang Datin yang hanya dihukum dengan bon berkelakuan baik kerana mendatangkan kecederaan serius kepada seorang pembantu rumah.
Datin yang bernama Rozita Mohamad Ali itu pada mulanya didakwa atas kesalahan cubaan membunuh Suyanti  Sutrinso, tetapi dipinda dengan didakwa di bawah Seksyen  326 iaitu dengan sengaja mendatangkan kecederaan parah.
Berikutan beliau menukar pengakuan kepada bersalah, hakim Mahkamah Sesyen kemudian hanya menjatuhkan hukuman dengan bon berkelakuan baik sebanyak RM20 ribu untuk tempoh 5 tahun kepada Rozita.
Mengikut Seksyen 326 Kanun Keseksaan, seseorang yang didapati bersalah boleh dihukum penjara sehingga 20 tahun.
Meskipun  Datin itu mengaku bersalah, wajarkah hukumannya hanya dengan bon berkelakuan baik saja?
Pasti bukan saya seorang, bahkan ramai lagi yang turut terganggu dengan hukuman yang diterima oleh Datin tersebut, lebih-lebih lagi berdasarkan cara penderaan dan kecederaan yang dialami oleh mangsa.
Ketika kejadian pada Disember 2016  itu, media pernah melaporkan bahawa Datin berkenaan didakwa menggunakan pisau, sebatang mop, sekaki payung dan penyangkut baju sehingga menyebabkan kecederaan pada bahagian tangan, kaki dan organ dalaman kepada mangsa.
Video Suyanti yang cedera parah dan terbaring berdekatan longkang di satu kawasan perumahan di Mutiara Damansara kemudian menjadi viral di media sosial sehingga menyebabkan pelakunya dapat ditangkap dan didakwa di mahkamah.
Siapakah sebenarnya Datin tersebut?
Mengapakah hukuman seringan itu dijatuhkan kepadanya sedangkan mangsa mengalami kecederaan yang amat serius?
Lihatlah kecederaan yang dialami mangsa dan bayangkan jika mangsa itu adalah adik beradik, saudara mara atau ahli keluarga kita sendiri, apakah kita reda dan boleh berdiam diri andai pelakunya tidak dihukum dengan setimpal?
Demi keadilan sesama manusia, Peguam Negara seharusnya segera membuat rayuan terhadap keputusan Mahkamah Sesyen itu agar perbicaraan semula dapat diadakan di Mahkamah Tinggi.
Beberapa peguam telah pun bangun bersuara dalam hal ini, tetapi sudah tentu suara mereka saja tidak memadai.
Pihak kerajaan, pemimpin politik, NGO, persatuan wanita, malah seluruh rakyat juga seharusnya bangun mendesak supaya keadilan dapat benar-benar ditegakkan dalam kes  ini.
(ShahbudinHusin 17/03/2018)

0

0

votes
Article Rating
Kongsikan artikel ini


ALHAMDULILLAH…..

Keadilan menjelma jua akhirnya.

 Pejabat Peguam Negara dilapor sudah memfailkan rayuan terhadap hukuman ringan sekadar bon berkelakuan baik selama 5 tahun dengan jaminan RM20 ribu yang diberikan oleh Mahkamah Sesyen Petaling Jaya terhadap Datin Rozita Mohamed Ali yang mengaku bersalah mendatangkan kecederaan parah kepada pembantu rumahnya.

 Peguam Negara, Apandi Ali mengesahkan bahawa beliau telah mengarahkan rayuan difailkan terhadap keputusan mahkamah yang mencetuskan kemarahan orangramai itu.

 Saya difahamkan notis rayuan sudah pun difailkan, kata beliau.

 Sesungguhnya berita pemfailan rayuan oleh Pejabat Peguam Negara ini tentu saja memberi kelegaan kepada sesiapa juga yang cintakan keadilan dan membenci keganasan serta  ketidakadilan.

 Tidak kira siapa pun – orang kaya, banyak harta dan bergelar Datin atau tinggal di kayangan sekali pun – ia bukanlah lesen untuk mereka melakukan kezaliman, penderaan dan kekerasan sehingga mendatangkan kecederaan kepada manusia yang lain.

 Diharapkan dengan adanya rayuan dan perbicaraan semula nanti, keadilan dapat  dikembalikan dan Datin berkenaan akan menerima hukuman yang sewajarnya, sesuai dengan kesalahan yang dilakukannya.

 Sudah tentu juga hakim Mahkamah Tinggi yang mendengar perbicaraan nanti akan lebih berhati-hati dan meneliti semua aspek sebelum menjatuhkan hukuman yang setimpal.
Sementara itu, sebuah petisyen dalam talian turut diwujudkan untuk  mendesak hukuman yang lebih berat dikenakan terhadap Datin berkenaan.

 Sehingga ini hampir 20 ribu sudah menandatangi petisyen tersebut dan dijangka jumlahnya akan terus meningkat dalam tempoh beberapa jam lagi.

 Kepada yang belum berbuat demikian, petisyen juga boleh ditandatangani di sini
https://www.change.org/p/dato-equal-justice

 Dengan semua perkembangan ini, tiada lain yang diharapkan selain keadilan, keadilan dan keadilan.
Alhamdulillah…..
(ShahbudinHusin 18/03/2018)

0

0

votes
Article Rating
Kongsikan artikel ini


LUPAKAN PAS DALAM PRU 14 INI….

 Semakin dekat tarikh pilihanraya, tindak-tanduk Pas terlihat semakin karut dan mengarut.

 Di sebalik mengatakan ingin menjadi kerajaan dengan menjadikan BN dan PH sebagai musuh yang mesti dikalahkan, tetapi perbuatan dan kata-kata serangan para pemimpinnya jelas tertumpu hanya kepada satu musuh saja iaitu PH.

 Begitu juga, walaupun turut menyebut ingin menjadi kuasa penentu dan penasihat kerajaan jika gagal memperolehi majoritip, tumpuan serangan Pas hanyalah kepada PH dan pemimpin gabungan itu semata-mata.

 Dalam waktu yang sama, jika diperhatikan akhir-akhir ini, Hadi Awang turut begitu rajin menulis mengenai harapan dan keyakinan masa depan parti itu, meskipun intipati banyak tulisannya bertentangan sama sekali dengan perlakuan serta kata-katanya pada masa lalu.

 Lebih daripada itu, tumpuan Hadi dalam meluahkan buah fikirannya juga lebih menjadikan PH sebagai sasaran kecamannya. Tiada lagi kata-kata mengkritik atau membalun UMNO dan BN.

 Najib Razak sudah begitu suci di mata Hadi dan Pas. Hadi sendiri barangkali sudah lupa bila kali terakhir beliau mengkritik dan membalun Najib, meskipun sosok itu diperkatakan di seluruh dunia berhubung skandal kewangan 1MDB yang dikaitkan secara jelas dan nyata kesalahannya.

 Dalam semua serangan yang dilakukan oleh Pas itu seolah-olah PH yang sedang menguasai serta mentadbir Putrajaya ketika ini dan bukannya BN.

 Dalam semua orang sedang mengatakan kebobrokan ekonomi zaman Najib daripada pelbagai aspek, Hadi dengan santai mengatakan ia adalah tinggalan pemimpin terdahulu yang kini berada dalam PH.

 Tidak sukar memahami bahawa Hadi masih cuba membela Najib dan menyalahkan Tun Mahathir atas apa yang dihadapi negara kebelakangan ini.

 Entah kerana apa, barangkali hanya Hadi yang tahu sebab-sebabnya, beliau kini bagaikan sudah tertutup pintu hati untuk melihat dan menyedari bahawa kebobrokan ekonomi dan hutang negara yang berganda hanyalah bermula pada 2009 apabila Najib mula mengambil alih kerusi Perdana Menteri.

 Semalam pula, Pas mengadakan himpunan serta solat hajat sambil mendoakan kehancuran pakatan lawannya dengan cuba menyogok berita palsu kepada Tuhan bahawa Islam di Selangor telah terabai sejak 10 tahun yang lalu.

 Bukankah Pas menjadi sebahagian kerajaan negeri sekarang ini dan sejak 10 tahun yang lalu?

 Jika benar Islam terabai, kenapa Pas masih mahu berada dalam kerajaan yang didakwa mengabaikan Islam itu, mengambil gaji serta elaun dan tidak mengundurkan diri dengan segera?

 Di manakah maruah dan harga diri Pas atas tindakannya mengecam dan mendokan kehancuran kerajaan PH di Selangor, sedangkan nikmat dan habuan daripada kerajaan yang sama tetap dirembat dan ditelan setiap bulan?

 Selain itu, kenapa  Pas tidak berani mengadakan solat hajat dan berdoa sama kepada Tuhan bahawa Najib, UMNO dan BN yang mentadbir Malaysia turut mengabaikan Islam sejak lebih 60 tahun yang lalu?

 Apakah Najib begitu mulia di sisi Pas dan apakah yang menyebabkan tiba-tiba Pas melihat Perdana Menteri ada kemuliaan, walhal lebih kurang 53 media di seluruh dunia dan lapan negara memperkatakan mengenai skandal kewangannya?

 Bagi yang tidak sedar atau belum menyedarinya, Pas sebetulnya sedang bersekongkol secara sulit dengan Najib dan UMNO bagi memastikan kemenangan BN dalam pilihanraya akan datang ini.

 PH sebenarnya dalam PRU 14 nanti akan berdepan dua musuh iaitu BN dan Pas, manakala BN sebagai kerajaan yang sedang mempertahankan kuasanya pula saling berpegangan tangan dengan Pas untuk berlawan dengan musuh yang sama iaitu PH.

 Walaupun bernama pembangkang sama seperti PH, Pas bukanlah mahu menumbangkan BN, sebaliknya mempunyai tujuan yang sama dengan BN iaitu untuk mengelakkan PH daripada memenangi pilihanraya dan mengambil alih Putrajaya.

 Dengan sama niat dan sama tujuan dengan BN untuk mengalahkan PH, bermakna Pas 100 peratus mahu Najib terus kekal lagi sebagai Perdana Menteri.

 Maka itu, pada PRU 14 akan datang, selain penting untuk memastikan tumbangnya Najib, UMNO dan BN, pilihan bagi pengundi juga ialah wajib melupakan Pas daripada sebarang pemberian undi.

 Jangan berikan walau satu undi kepada Pas dan haramkan sama sekali tangan kita untuk mengundi parti itu. Satu undi untuk Pas akan memberi ruang lebih terbuka kepada BN untuk kekal berkuasa, malah jika melalui satu undi itu menyebabkan Pas memperolehi kerusi, ia akhirnya akan digunakan untuk menjadi tongkat penyelamat kepada Najib mengekalkan kedudukannya.

 Secara mudahnya, satu undi untuk Pas samalah dengan satu undi untuk UMNO dan BN, satu untuk mengekalkan Najib, satu undi untuk kleptokrasi kekal berkuasa dan satu undi untuk melesenkan Jho Low terus merompak kekayaan kita.
(ShahbudinHusin 18/03/2018)

0

0

votes
Article Rating
Kongsikan artikel ini


APA PASAL LEMBAB SANGAT?

Ini reaksi Jabatan Pendaftaran Negara pada 22 Jun 2017 berhubung dakwaan bahawa Jho Low mempunyai dua kerakyatan – Malaysia serta St Kitts dan Nevis.
Ini pula jawapan oleh Kementerian Dalam Negeri kepada Dewan Rakyat pada 19 Mac 2018 (hari ini) berhubung perkara yang sama.
Berbeza masa hampir setahun, tetapi jawapannya hampir sama saja.
Kenapa kalau berkaitan Jho Low, semua jadi lambat dan lembab?
(ShahbudinHusin 19/03/2018)

0

0

votes
Article Rating
Kongsikan artikel ini


KENAPA ZAHID HAMIDI TAK MAHU BERTANDING LAGI? SUDAH TERPADAMKAH
CITA-CITA MAHU JADI PERDANA MENTERI ATAU SEDAR TEMPATNYA AKAN DIISI
OLEH HADI?

Secara tiba-tiba dan entah disampuk apa, Timbalan Perdana Menteri, Ahmad Zahid Hamidi semalam mengumumkan PRU 14 adalah pilihanraya terakhir baginya.
Katanya, beliau sudah pun menyediakan pelapis bagi menggantikan tempatnya di Bagan Datuk.
Dalam waktu yang sama, Zahid Hamidi juga sempat menyindir Tun Mahathir Mohamad dengan berkata, beliau mengumumkan pengundurannya itu kerana tidak mahu terus kekal dalam politik sehingga ke usia 93 tahun.
Kenapa Zahid Hamidi secara tiba-tiba mengumumkan tidak mahu bertanding lagi?
Apakah Zahid Hamidi tidak mahu menjadi Perdana Menteri selepas Najib?
Bukankah, sebagaimana dakwaan Tun Mahathir, beliau pernah menemui bekas Perdana Menteri itu tidak lama selepas dilantik menjadi Timbalan Perdana Menteri dahulu untuk mendapat sokongan bagi mengambil alih tempat Najib?
Sudah terpadamkan cita-cita itu sekarang ini?
Tak kesiankah juga Zahid Hamidi dengan para penyokongnya yang sudah sekian lama berharap beliau dapat menjadi Perdana Menteri akhirnya?
Ataukah ini menunjukkan Zahid Hamidi sudah dapat merasakan PRU 14 akan dimenangi akan oleh Pakatan Harapan, lalu tiada gunanya lagi beliau terus bertanding selepas itu?
Tetapi, bagaimana jika BN terus kekal lagi, maka tidak menyesalkah Zahid Hamidi mengumumkan lebih awal tidak mahu bertanding selepas PRU 14 nanti?
Sebenarnya banyak persoalan timbul dan bermain di fikiran orangramai di sebalik pengumuman Zahid Hamidi kali ini, tambahan lagi beliau belumlah terlalu tua untuk mengumumkan pengundurannya sekarang ini.
Zahid Hamidi hanyalah beberapa bulan lebih tua berbanding Najib dan dalam usia sepertinya, masih tidak menjadi kesalahan untuk terus mengejar cita-cita politik yang lebih tinggi.
Tetapi,  yang nyatanya dengan pengumuman itu, Zahid Hamidi seolah-olah tidak yakin lagi tentang masa depannya, apatah lagi untuk terus mengejar kerusi Perdana Menteri selepas ini.
Pertarungan dalam PRU 14 tidak dinafikan hanya memungkinkan dua perkara – sama ada BN tumbang atau kekal berkuasa lagi itu, itu pun paling mungkin dengan terpaksa mengemis sokongan daripada Pas.
Lantaran dua kemungkinan itu, sekiranya BN kalah, Zahid Hamidi dianggap telah membuat keputusan paling tepat dengan mengumumkan pengundurannya lebih awal.
Andai kata BN terus kekal berkuasa pula, tetapi dengan hanya adanya sokongan Pas melalui pembentukan kerajaan campuran, Zahid Hamidi juga barangkali dapat merasakan tempatnya sebagai orang nombor dua dalam kerajaan sudah tidak selamat lagi kerana pastinya tempat itu akan diisi oleh Hadi Awang, sekutu baru kepada Najib, UMNO dan BN.
Hadi Awang sendiri mengumumkan, jika Pas gagal mendapat majoriti untuk mentadbir negara (sebenarnya memang akan gagal pun), parti itu sedia membentuk kerajaan campuran atau menjadi penasihat kepada kerajaan.
Jika demikian, pastinya jika ditawarkan jawatan Timbalan Perdana Menteri, Hadi tidak akan menolaknya.
Najib selepas itu akan terus mentadbir negara ini sambil mempunyai ruang yang cukup terbuka untuk melantik sepupunya, Hishammuddin Hussein bagi mengambil alih tempatnya bila ketikanya beliau mahu berundur nanti.
Dengan sendirinya, maka terpadamlah impian dan cita-cita Zahid Hamidi untuk mengejar kerusi Perdana Menteri, tidak kira sama ada BN dapat dikalahkan oleh Pakatan Harapan atau sekiranya terus kekal berkuasa lagi.
Selamat bersaralah untuk Zahid Hamidi!!
(ShahbudinHusin 19/03/2018)

0

0

votes
Article Rating
Kongsikan artikel ini


NAJIB LEKEH, LEBIH BERSANDAR LAKARAN BARU SPR UNTUK MENANG PILIHANRAYA

 Mungkin dalam minggu ini atau minggu depan, usul persempadanan atau lakaran baru kawasan-kawasan pilihanraya akan dibentangkan di Parlimen.

 Mengikut jangkaan, usul tersebut akan diluluskan secara pantas di mana ia akan dibentangkan pada sebelah pagi, kemudian dibahaskan dan dibuat undian bagi kelulusan pada sebelah petang atau malam.

 Usul itu juga, sebaik diluluskan melalui undian belah bahagi atau secara majoriti mudah saja, ia kemudian akan terus dipersembahkan kepada Yang Dipertuan Agong untuk diperkenan dan diwartakan.

 Bermakna, ia tidak akan melalui Dewan Negara sebagaimana kebiasaannya, meskipun langkah itu adalah dibenarkan.

 Sebelum ini, Timbalan Perdana Menteri, Ahmad Zahid Hamidi mengatakan, Parlimen hanya akan dibubarkan selepas usul persempadanan baru itu dilulus untuk diwartakan.
Dalam erti kata lain, selain keraguan terhadap kemenangan dan sokongan rakyat, tindakan Najib Razak melewat-lewatkan pembubaran Parlimen selama ini hanyalah semata-mata menunggu persempadanan baru diluluskan terlebih dahulu.

 Ia dengan sendirinya mengesahkan bahawa Najib tiada keyakinan untuk menang pilihanraya akan datang, meskipun mempunyai pelbagai kelebihan seperti penggunaan jentera kerajaan, kewangan tanpa had, kawalan media dan sebagainya, melainkan dengan berharap kepada bantuan SPR untuk melakar semula kawasan-kawasan pilihanraya sedia ada.

 Oleh kerana BN tidak mempunyai majoriti dua pertiga di Parlimen, mereka tidak boleh menambah kawasan-kawasan pilihanraya, sama ada Parlimen atau DUN yang sepatutnya dilakukan setiap 10 tahun sekali.

 Kali terakhir persempadanan baru dilakukan ialah pada 2003, tetapi sejak BN ketiadaan majoriti dua pertiga bermula pilihanraya 2008, pertambahan kawasan pilihanraya terhalang dengan sendirinya.

 Meskipun tidak boleh menambah kawasan Parlimen dan DUN, tetapi dengan kuasa yang ada padanya, sesuai dengan pertambahan penduduk di banyak kawasan, SPR masih boleh membuat lakaran baru kawasan-kawasan pilihanraya untuk disesuaikan dengan perkembangan itu.

 Malangnya, berdasarkan pendedahan di pelbagai media, lakaran baru kali ini seolah-olah mahu memberi kelebihan kepada UMNO dan BN, khususnya di negeri atau kawasan yang sedang dikuasai oleh pembangkang.

 Telah didedahkan bagaimana sesuatu penempatan itu dikeluar atau dimasukkan ke kawasan-kawasan tertentu lebih berasaskan kepada kedudukan kaum dan bukannya untuk memberi kesamarataan berbanding kawasan-kawasan lain.

 Terdapat juga kawasan Parlimen tertentu dibesarkan lagi keluasan dan ditambah jumlah pengundi, sedangkan kedudukannya sebelum ini pun sudah merupakan antara kawasan yang teramai jumlah pengundinya.

 Dengan semua perkembangan itu, di samping pengesahan Zahid Hamidi bahawa Parlimen hanya akan dibubarkan selepas usul persempadanan atau lakaran baru diluluskan, ertinya inilah talian hayat terakhir BN untuk terus mengekalkan kuasanya.

 Di sebalik terkait dengan skandal paling buruk dalam dunia yang sekaligus menyaksikan sokongan terhadapnya merudum hari demi hari, Najib kini hanya bergantung kepada usaha SPR itu untuk terus mengekalkan kuasanya.

 Tidak sebagaimana amalan pemimpin terdahulu dan kelaziman dalam mana-mana pilihanraya, faktor utama untuk mencapai kemenangan ialah sejauh mana rakyat menyukai atau memberi sokongan, “Pahlawan Bugis” kita ini agak terbalik sifatnya.

 Beliau ingin menang lebih bersandarkan kepada bantuan lakaran baru kawasan-kawasan pilihanraya di seluruh negara, walaupun sedar sokongan rakyat makin menipis terhadapnya.

 Ini sekaligus menjadikan Najib sebagai pemimpin paling lekeh dalam usaha mahu mencapai kemenangan dan mengekalkan kuasa.

 Bayangkan, katalah berlaku hal-hal tak terduga atau di luar jangkaan sehingga menyebabkan usul persempadanan baru ini tidak dapat dibentangkan dan diluluskan di Parlimen, adakah ia bermakna tarikh pilihanraya juga akan tertunda lagi atau mungkin ditiadakan sama sekali?
(ShahbudinHusin 20/03/2018)

0

0

votes
Article Rating
Kongsikan artikel ini


RAIS, RAFIDAH SEBAIKNYA SEGERA BUAT PILIHAN 'MUFARAKAH' DARIPADA NAJIB,
UMNO DAN BN

Sehingga ini belum ternampak ada tanda-tanda Dr. Rais Yatim dan Rafidah Aziz, dua bekas menteri kabinet mahu mengendur daripada terus mengkritik kerajaan.
Setelah sekian lama agak berdiam diri dan rampasan kapal mewah Equanimity milik Jho Low membuatkan mereka mula tampil bersuara, kini suara kedua-duanya seakan semakin sukar untuk dihentikan begitu saja.
Meskipun Dr. Rais masih terkait bersama kerajaan dengan memegang jawatan penasihat sosio budaya bertaraf menteri dan Presiden Universiti Islam Antarabangsa, tetapi ia sama sekali tidak menjadikan beliau bungkam dan hanya menyimpan suaranya di halkum semata-mata.
Jika sebelum ini beliau menegur sikap Salleh Said Keruak, Nazri Aziz dan beberapa pihak dalam UMNO yang bagai meletakkan Jho Low lebih penting daripada parti dan kerajaan, sedangkan kes melibatkannya umpama “bangkai” yang sudah berbau, Dr. Rais seterusnya menyatakan kedudukannya sebagai penasihat kepada kerajaan tidak semestinya membuatkan beliau hanya perlu diam sahaja.
“Saya dilantik oleh Perdana Menteri sebagai penasihat. Sebagai penasihat, saya buat apa, nak diam saja?
“Tetapi, orang kata Rais Yatim sudah meroyan. Belum tahu lagi siapa yang meroyan dalam hal ini,” tambah beliau.
Rafidah pula, bermula dengan mempertikaikan kegagalan pihak berkuasa Malaysia mengesan Equanimity, sedangkan beliau sendiri pernah terserempak dengan “kediaman terapung”  bernilai hampir RM1,000 juta itu, suara beliau seterusnya tampak lebih garang dan berani.
Menjelang PRU 14 akan datang, bekas Menteri Perdagangan Antarabangsa dan Industri itu mengingatkan rakyat Malaysia agar tidak mengundi pemimpin politik yang korup.
Katanya, memilih pemimpin yang korup samalah seperti membenarkan salah laku mereka dan ia merupakan perbuatan subahat serta khianat kepada negara.
Soalnya, apa selepas ini?
Apakah jika Dr. Rais dan Rafidah terus bersuara, malah mungkin dengan lebih lantang, tetapi masih kekal dalam UMNO dan kerajaan, tindakan itu mampu membantu perubahan dalam negara?
Memang tidak dapat dinafikan, kedua-dua mereka masih dan sedikit sebanyak ada pengaruh dan pengikut di sana sini, sebab itu keberanian dan kelantangan bersuara saja tidak memadai  jika benar mereka juga mahukan perubahan sebagaimana yang diimpikan oleh jutaan rakyat Malaysia yang lain.
Harus diingat bahawa perjuangan dalam negara sekarang adalah menentang kemungkaran dan mengelakkan negara daripada terus rosak dan binasa. Bagaimana lantang dan berani sekali pun dalam bersuara, ia tidak akan bermakna jika terus bersekongkol dengan kemungkaran yang sama.
Lantaran itu, adalah penting bagi Dr. Rais dan Rafidah agar segera membuat pilihan dan keluar daripada terus bersekongkol dengan Najib, UMNO dan kerajaan.
Pilihan terbaik bagi kedua-duanya ialah keluar daripada UMNO, melepaskan semua jawatan dalam kerajaan dan sama-sama bergerak ke arah perubahan.
Mereka mesti berani menunjukkan kepada rakyat bahawa UMNO serta BN yang sedang menguasai negara dan Najib yang sedang mentadbir negara sekarang sedang membawa kerosakan dan kehancuran kepada kita semua.
Tindakan mereka keluar daripada UMNO, meletakkan jawatan dalam kerajaan dan kemudian sama-sama berkempan untuk perubahan, adalah mesej yang penting ke arah perubahan.
Tidak semestinya dengan keluar UMNO dan melepakan jawatan dalam kerajaan, kedua-duanya perlu menyertai mana-mana parti dalam Pakatan Harapan atau pun bertanding dalam piliharaya akan datang.
Itu barangkali adalah pilihan yang kedua.
Pilihan pertama ialah mereka mesti berani dan pantas memisahkan diri atau “mufarakah” daripada Najib, UMNO serta BN dan menunjukkan kepada rakyat bahawa kerajaan sedia ada sudah tidak berguna dan perlu ditukar dengan segera.
Ayuh Dr. Rais dan Rafidah, marilah kita bergerak bersama-sama menyelamatkan negara.
(ShahbudinHusin
20/03/2018)

0

0

votes
Article Rating
Kongsikan artikel ini


"GST KERANA NAJIB SALAH GUNA DAN BAZIRKAN WANG KERAJAAN"

1. Najib dan konco-konconya masih cuba pertahan cukai G.S.T. sebagai amat penting bagi kewangan Kerajaan. Kononnya tanpa GST Kerajaan tidak boleh berfungsi, tak dapat bangunkan negara.
2. Bahawa negara ini berjaya dibangunkan dahulu sehingga mendapat gelaran “Harimau Asia” tanpa GST tidak disebut sama sekali.3. Sebenarnya pendapatan Kerajaan tiap tahun sejak 2009 hingga 2017 jauh lebih tinggi (3 kali ganda) dari pendapatan Kerajaan pada 1995-2002. Dengan pertambahan pendapatan yang begitu besar apa perlunya cukai tambahan seperti GST.4. GST adalah faktor terbesar yang menyebabkan kos sara hidup melambung tinggi. Dengan ditarik balik berbagai subsidi termasuk minyak tekanan ke atas rakyat, terutama golongan miskin dan yang berpendapatan sederhana amatlah berat.5. Sudah tentu kos sara hidup akan turun jika GST dihapuskan.6. Penghapusan GST tidak akan menjejaskan pentadbiran dan pembangunan negara. Jika hari ini GST diperlukan sebabnya ialah kerana banyak wang Kerajaan disalah guna dan dibazirkan. Salahguna ini menjadi begitu besar menjelang PRU 14.7. Sogokan kepada pengundi meningkat dengan mendadak. Wang tunai beribu Ringgit diberi kepada pengundi tanpa sebab. Di tiap-tiap negeri diadakan Ekspo mempamer jabatan-jabatan Kerajaan. Swasta dipaksa ambil bahagian dalam Ekspo ini. Hadiah yang diberi kepada pelanggan cabutan nombor bertuah termasuk rumah dan tanah, kereta dan motosikal, beras berkampit kampit, alatan dapur dan bermacam lagi. Bermillion Ringgit duit Kerajaan disalah guna untuk sogokan ini.8. Kontrak Kerajaan dinaikkan nilai supaya  sebahagian  diselewengkan untuk kegunaan parti Kerajaan dan orang tertentu.9. Hutang Kerajaan sekarang sudah hampir 1 trillion. Hutang 1MDB sekarang dibeban kepada Kementerian Kewangan. Bayaran faedah hutang ini menelan ratusan juta Ringgit.10. Walaupun hutang sudah begitu tinggi, Najib hutang lagi. Keretapi Pantai Timur tidak berdaya maju tetapi pembangunannya dirancang supaya boleh hutang lagi. Lima puluh lima billion Ringgit di hutang dari negara China untuk ECRL walaupun keperluan hanya 35 billion Ringgit.11. Dirancang lagi keretapi laju dari Singapura ke Kuala Lumpur. Ini memerlukan 60 billion Ringgit. LRT/MRT Kuala Lumpur akan telan berbillion lagi.12. Dahulu tanpa GST negara bangunkan Lebuhraya Utara Selatan, landasan keretapi berkembar elektrik, Lapangan Terbang KLIA dan di bandar-bandar lain, pelabuhan-pelabuhan, jaringan lebuhraya, pembangunan luar bandar, sekolah, universiti, hospital, bekalan air dan stesen janaelektrik dan bermacam lagi. Sesungguhnya tanpa GST pembangunan  dan pentadbiran negara tidak terjejas bahkan lebih hebat dari sekarang. Hutang negara juga tidak begitu tinggi. Beban bayaran hutang tidak memakan peratusan yang tinggi dalam belanjawan negara.13. Dengan pendapatan  Kerajaan jauh lebih tinggi dari dahulu, pentadbiran dan pembangunan negara sepatutnya ternampak jelas. Tetapi hakikatnya tidak banyak pembangunan terlihat dan yang meningkat dengan tinggi ialah hutang.14. Sesungguhnya bukan sahaja GST tidak diperlukan tetapi hutang juga tidak perlu dipinjam dengan begitu banyak.15. GST tidak diperlukan. Yang penting ialah pentadbiran dan pembangunan negara dibuat secara berhemah, tanpa pembaziran, tanpa rasuah.16. Jikalau dahulu kita dapat bangunkan negara sehingga dikenali sebagai Asian Tiger, tidak ada sebab kenapa kita tidak boleh bangunkan negara dengan lebih baik dengan pendapatan Kerajaan jauh lebih tinggi tanpa GST.17. Dibawah ini diperturunkan angka-angka pendapatan Kerajaan antara tahun 1995 hingga 1997, pendapatan antara tahun 2000 hingga 2002, dan pendapatan antara tahun 2009 hingga 2017.
Tun Mahathir MohamadPengerusi Pakatan Harapan(Dipetik daripada blog Chedet)

0

0

votes
Article Rating
Kongsikan artikel ini


MB NEGERI SEMBILAN ORANG PERTAMA PATUT DITANGKAP POLIS KERANA MAHU
CETUS KEKECOHAN PILIHANRAYA

 Berikut adalah antara kata-kata yang jelas menghasut dan berbentuk hasutan yang dilafazkan oleh Menteri Besar Negeri Sembilan, Mohamad Hassan ketika melancarkan jentera gerak gempur Pemuda BN Rembau yang turut dihadiri oleh Khairy Jamaluddin di mana videonya telah tersebar dengan meluas di media-media sosial:-

 “Jika ada kedai kopi yang menjadi sarang memfitnah kerajaan, gempur kedai kopi tersebut, ganyang dia, terbalikkan meja dia.

 “Kena tangkap dengan polis, saya jamin. Jangan bagi muka dengan pembangkang, hentam pembangkang.”

 Tidakkah kata-kata di atas merupakan hasutan yang terang lagi nyata?

 Kalau pun agak tertekan dengan kemungkinan BN kalah di negeri itu dan beliau akan hilang kuasa, apakah wajar kata-kata sedemikian dilafazkan?

 Begitukah budi bahasa, adab dan pekerti seorang ketua kerajaan negeri?
Cuba juga perhatikan wajah dan air muka Mohamad Hassan ketika melafazkan kata-kata itu, apakah boleh dipercayai ia sekadar gurauan dan mahu melawak saja?
Jika semalam Timbalan Perdana Menteri, Ahmad Zahid Hamidi memberi amaran bahawa pihak polis akan mengambil tindakan segera terhadap pihak-pihak yang  mahu mencetuskan provokasi, kekecohan dan huru-hara dalam pilihanraya akan datang, orang pertama yang seharusnya diambil tindakan tidak lain ialah Menteri Besar Negeri Sembilan itu.

 Kata-kata beliau jelas menghasut dengan menggalakkan ahli Pemuda UMNO untuk mencetuskan kekecohan, menterbalikkan meja dan sedia menjamin mereka jika ditangkap oleh polis.

 Apakah Mohamad Hassan fikir negara kita ini negara komunis yang tidak memberi kebebasan kepada rakyat untuk bersuara?

 Apa dan di mana salahnya bagi rakyat mengkritik kerajaan di kedai-kedai kopi sehingga perlu beliau mengarahkan ahli Pemuda UMNO menterbalikkan meja mereka?

 Zahid Hamidi…jika benar serius mahu membendung kekecohan dalam pilihanraya akan datang, arahkanlah pihak polis agar menangkap Mohamad Hassan dengan kadar segera!!

 Jika tiada tindakan, dibimbangi lebih ramai yang berani merangsang keganasan dengan kata-kata hasutan yang serupa.

 Lagi pun, difahamkan, laporan polis juga sudah pun ada dibuat mengenai tingkah laku dan luahan kata-kata menghasut oleh Mohamad Hassan itu.

 Maka, perlu tunggu apa lagi?
(ShahbudinHusin 21/03/2018)

0

0

votes
Article Rating
Kongsikan artikel ini


ANTARA MENGAMPU DAN MENSABOTAJ

Meskipun tarikh pilihanraya umum belum ditetapkan, BN dilaporkan akan mengumumkan senarai calon-calon yang akan bertanding dalam PRU 14 pada 2 April depan.
Pengumuman itu dikatakan akan diadakan dalam satu majlis khas di PWTC yang akan turut dihadiri oleh semua 13 pemimpin kanan parti komponen BN.
Najib Razak selaku Pengerusi BN dijangka akan menyampaikan watikah kepada calon-calon yang telah dipilih untuk bertanding dalam majlis itu nanti.
Selain itu, pada 7 April pula iaitu lima hari selepas nama-nama calon diumumkan, BN juga akan melancarkan manifesto PRU 14 yang akan diadakan Stadium Nasional, Bukit Jalil.
Ini menjadikan, buat pertama kalinya, di sebalik tarikh piliharaya belum ditentukan dan Parlimen belum dibubarkan, tetapi BN sudah lebih awal mengumumkan senarai calon dan membentangkan manifestonya.
Adakah kelainan ini, khususnya dengan begitu awal mengumumkan senarai calon, menunjukkan BN sudah tidak tentu arah dan terlalu gabra untuk memenangi pilihanraya akan datang?
Adakah pengumuman senarai calon yang terlalu awal, berbanding kebiasaannya kira-kira seminggu sebelum tarikh pengundian, mampu memberi kelebihan kepada BN?
Yang nyatanya, di sebalik Najib, UMNO dan BN dilihat begitu terdesak untuk memenangi pilihanraya dan mengekalkan kuasa berikutan skandal dan sokongan rakyat yang sentiasa berkurangan terhadapnya, pengumuman calon lebih awal ini akan mewujudkan dua keadaan yang bertentangan dan tidak menguntungkan.
Pertama, ini dengan sendirinya menjadikan mulai sekarang hingga tarikh 2 April depan adalah detik-detik pengampuan, pembodekan perlobian dan tikam belakang, malah mungkin hingga ke tahap perbomohan untuk mereka yang begitu teringin terpilih sebagai calon.
Mereka yang berbuat demikian bukan saja dari kalangan yang pertama kali mahu menjadi calon, malah juga yang sudah beberapa penggal bergelar Yang Berhormat.
Maka, tempoh sehingga tarikh 2 April iaitu bila mana nama-nama calon itu akan diumumkan – Perdana Menteri, Timbalan Perdana Menteri, Menteri Besar, Ketua Menteri dan lain-lain pemimpin yang ada pengaruh – adalah paling sibuk dikunjungi pagi dan petang, siang dan malam oleh mereka yang berhajat menjadi calon itu.
Mereka yang berhajat menjadi calon itu bukan saja akan mempromosikan diri sendiri secara gila-gila, malah sudah tentu akan memburukkan lawan sesama parti yang turut bersaing sama untuk menjadi calon.
Jika mempromosi diri, mengampu dan memburukkan lawan tidak berapa menjadi, pilihan lain mungkin dengan berjumpa dengan bomoh untuk meminta pertolongan dan bantuan.
Pendeknya, inilah juga masanya untuk bomoh-bomoh mencari duit lebih dengan bermodalkan kemenyan, tangkal, air jampi dan seumpamanya.
Kedua, langkah mengumumkan calon lebih awal juga dengan sendirinya akan membuka ruang sabotaj yang lebih awal kepada BN sendiri.
Mereka yang tidak terpilih atau gagal  mendapat surat watikah, lebih-lebih lagi jika sudah melabur banyak wang menjaga penyokong dan melobi untuk menjadi calon, sudah tentu akan berasa kecewa, tidur tak lena dan mandi tak basah dibuatnya.
Dikatakan bahawa kecewa tak dipilih sebagai calon adalah lebih parah menyebabkan kesengsaraan kepada jiwa berbanding putus cinta atau ditinggal kekasih lama.
Mereka inilah yang biasanya akan bertukar melakukan sabotaj kerana tidak mahu yang terpilih sebagai calon itu menang pilihanraya dan bergelar Yang Berhormat akhirnya.
Sabotaj boleh dilakukan dengan pelbagai cara, antaranya berkempen secara senyap-senyap tidak memberikan undi atau melumpukan jentera pilihanraya.
Bagi yang keras hati atau remuk hati tak tertahan lagi, mereka biasanya akan terus menyokong parti lawan atau mengumumkan penghijrahan ke parti lain.
Namun demikian, ada juga terjadi di mana mereka yang tidak terpilih sebagai calon dijanjikan habuan lain sama ada dalam bentuk jawatan, projek atau ganjaran tunai.
Begitulah lumrahnya dalam UMNO dan BN selama ini. Apa pun, semua elemen ini akan membawa ketidakselesaan kepada BN.
Natijahnya, mengumumkan calon lebih awal, walaupun ada baiknya, tetapi belum tentu membawa kebaikan yang maksima kepada BN, malah mungkin mencetuskan pergolakan serta perpecahan yang akan memberi kelebihan kepada Pakatan Harapan.
(ShahbudinHusin 22/03/2018)

0

0

votes
Article Rating
Kongsikan artikel ini


TUJUAN SEBENAR UNDANG2 BERITA PALSU KINI SUDAH TERSERLAH….

 Matlamat dan tujuan sebenar mewujudkan undang-undang berita palsu kini terserlah akhirnya.

 Hanya kira-kira seminggu lagi sebelum undang-undang tersebut dibentangkan di Parlimen, Timbalan Menteri Komunikasi dan Multimedia, Jailani Johari tampil membawa suatu pencerahan yang tidak sukar untuk difahami.

 Beliau berkata, secara amnya definasi berita palsu adalah sesuatu berita yang tidak disahkan oleh pihak berkuasa serta pihak yang mempunyai skop bidang tugas atau kepakaran dalam sesuatu perkara itu.
Sambil menyebut tentang 1MDB, katanya, maklumat berkaitan skandal itu adalah ditakrifkan sebagai berita palsu, melainkan yang mendapat pengesahan daripada kerajaan sahaja.

 Amboiii…

 Ini dengan sendirinya bermakna maklumat atau pendedahan skandal 1MDB oleh pihak lain seperti DOJ atau media antarabangsa misalnya, meskipun ia adalah benar dan berfakta, akan tetap dianggap sebagai berita palsu hanya kerana ia tidak disahkan oleh kerajaan.

 Bermakna juga, dalam kempen PRU 14 mendatang ini, tiada apa-apa yang boleh diperkatakan lagi mengenai skandal 1MDB.

 Soalnya, adakah kerajaan sedia mengesahkan sesuatu berita atau maklumat berkaitan 1MDB yang terkena ke dahi Perdana Menteri sendiri dan mereka yang rapat dengannya?

 Lebih malang, bukan saja laporan audit 1MDB telah diOSAkan, malah laporan kewangan syarikat yang diaudit juga tidak dikeluarkan sejak tahun 2014 lagi.

 Dengan sendirinya, jika hanya yang disahkan kerajaan saja boleh diperkatakan, manakala yang buruk ditutup atau diOSAkan, makanya hanya yang baik dan indah sajalah yang boleh disebarkan selepas ini.

 Apakah akhirnya nanti semua perkara lain juga tidak boleh diperkata atau dihebahkan sama, melainkan yang mendapat pengesahan kerajaan saja?

 Bagaimana jika kerajaan sendiri enggan mengesahkan sesuatu berita yang dianggap merugikan mereka?
Dalam waktu yang sama, keadaan ini juga memberi ruang yang sangat terbuka dan tanda had kepada kerajaan untuk menyerang pihak pembangkang kerana semua berita buruk mengenai pembangkang sudah tentu akan dengan mudah disahkan benar oleh kerajaan.

 Adilkah begitu?

 Apa pun, pengenalan undang-undang berita palsu ini yang seolah-oah sengaja dibentangkan di Parlimen menjelang hampirnya tarikh pilihanraya, ia adalah satu lagi alasan terbaik untuk rakyat dan pengundi membuat perubahan dan menukar kerajaan.

 Undang-undang ini tidak lain hanya menjadikan kerajaan semakin tertutup, tidak boleh ditegur dan menuju ke arah pemerintahan yang berteraskan ketidakadilan serta menutup penyelewengan.
(ShahbudinHusin 22/03/2018)

0

0

votes
Article Rating
Kongsikan artikel ini


NAJIB SUDAH KALAH 0-3 KEPADA TUN MAHATHIR…

 Lelaki tua berusia 93 tahun yang bernama Tun Mahathir Mohamad ini memang luar biasa.

 Tidak saja bijaksana, punya daya kepimpinan dan yang bukan biasa-biasa, malah keberaniannya sudah terbukti mampu mengalahkan orang yang lebih muda daripadanya.

 Najib Razak yang baru menginjak usia 65 tahun dan jauh lebih muda daripadanya, kini sudah terdampar dengan kekalahan 3-0 kepadanya.

 Kali pertama Najib kalah ialah bila beliau tidak berani menghadirkan diri dalam program Nothing To Hide di PWTC, sedangkan sudah menyatakan persetujuan pada awalnya dan telah pun bersiap sedia di kediamannya ketika itu.

 Najib membatalkan kehadirannya di saat-saat akhir apabila mengetuai Tun Mahathir turut hadir dalam program yang sama dan ingin menyoalnya secara berdepan berkaitan skandal 1MDB dan dana RM2,600 juta yang masuk ke akuan bank peribadinya.

 Kali kedua Najib tewas ialah apabila beliau tiada keberanian menghadirkan diri dalam program Nothing To Hide 2 di Shah Alam yang dirancang untuk mempertemukannya sekali lagi dengan Tun Mahathir di atas pentas yang sama bagi menguji kepintaran serta keberanian berhujah dalam mempertahankan diri masing-masing.

 Majlis itu bagaimanpun berakhir dengan  beberapa letupan mercun dan  kekecohan ketika Tun Mahathir sedang menyampaikan hujah-hujahnya.
Semalam, ketika berlangsungnya sebuah wacana yang bertajuk “Apakah Tun M, terlalua tua untuk jadi PM?” di Shah Alam, beliau sekali lagi menunjukkan keberaniannya.

 Dengan topik yang jelas mahu membincangkan mengenai kemampuan dirinya untuk menjadi Perdana Menteri buat kali kedua dan salah seorang ahli panel yang mengambil bahagian pula diketahui mesra Pas dan kritikal terhadapnya, kehadiran Tun Mahathir tidak lain ialah untuk mendengar sendiri mereka bercakap depan-depan mengenainya.

 Hakikatnya, tidak ramai yang berani hadir ketika orang lain mahu membincang, malah mempertikai kemampuan diri mereka.

 Dengan kehadiran Tun Mahathir itu, ahli panel berkenaan akhirnya agak terpana, tergugup-gugup dan tidak lancar dalam menyampaikan hujah, malah dalam gambar yang diambil ketika di akhir majlis, beliau kelihatan tunduk dan seolah-olah tidak mampu bertentang mata dengan Pengerusi Pakatan Harapan tersebut.

 Tidak seperti Najib yang hanya berani bercakap secara sehala dan tiada keberanian untuk bersemuka, lelaki berusia 93 tahun ini sebaliknya sedia dan mampu berdepan dengan sesiapa saja yang ada keraguan terhadap kemampuannya.

 Dalam banyak majlis sebelum ini, Najib sebagaimana dilaporkan media begitu kerap mempertikaikan kemampuan Tun Mahathir yang berusia 93 untuk menjadi Perdana Menteri semula.

 Malangnya, semua ucapan, kritikan dan sindiran beliau hanyalah dalam majlis atau ucapan sehala di mana orang lain sekadar mendengar dan tiada soal jawab disediakan.

 Lebih daripada itu, sejak terkait skandal 1MDB, Najib juga tidak berani lagi berhadapan dengan media secara terbuka dan kalau ada pun sidang media, seperti selepas mempengerusikan Mesyuarat MT UMNO misalnya,  hanya wartawan tertentu dan daripada media arus perdana saja yang dibenarkan menghadirinya.

 Dengan keberaniannya menghadiri wacana semalam, sekali lagi Tun Mahathir berjaya mengalahkan Najib. Kali ini untuk kali ketiga. Keberanian beliau nyata hampir tidak ada pada Najib.
Dan kalau ada wacana yang serupa untuk membincangkan apa-apa berkaitan masalah Najib selepas ini, sah beliau terus tidak akan berani menghadirkan diri, malah silap-silap permit polis tidak akan diluluskan sama sekali.

 Kedudukan kini ialah Najib yang berusia 65 tahun sudah  tewas  di tangan Tun Mahathir yang berusia 93 tahun dengan kedudukan 0-3.

 Aduhhh…malunya!!!
(ShahbudinHusin 23/03/2018)

0

0

votes
Article Rating
Kongsikan artikel ini


YANG PENTING UNTUK MEMIMPIN NEGARA BUKAN TUA ATAU MUDA, TAPI TAHAP
PEMIKIRAN

Antara sebab usia Tun Mahathir Mohamad menjadi isu ialah kerana Najib Razak sendiri terlalu kerap menyebut dan membangkitkannya, malah kadang-kadang mempersendakannya.
Beliau bukan saja menyebut usia 93 tahun itu sudah terlalu tua untuk menjadi Perdana Menteri Malaysia, bahkan mengatakan tiada negara lain di dunia ini yang masih mahu memilih pemimpin dalam usia sebegitu sebagai Perdana Menteri.
Perkara itu kemudian dijadikan serangan yang bersambung-sambung oleh pelbagai pihak lain dalam UMNO sehingga Zahid Hamidi juga turut menyindir bahawa beliau tidak akan kekal dalam politik sehingga ke usia 93 tahun.
Harus difahami bahawa serangan berhubung usia Tun Mahathir itu ialah kerana Najib, UMNO dan BN sudah kehabisan  isu lain untuk menyerang dan melemahkan Pengerusi Pakatan Harapan itu.
Tun Mahathir terbukti tiada skandal terbuka yang boleh menghakis sokongan rakyat terhadapnya. Rakyat lebih menyanjung sumbangan dan jasanya kepada negara selama beliau menjadi Perdana Menteri selama 22 tahun sebelum ini.
Percubaan Najib untuk mengaitkan Tun Mahathir dengan urusniaga tukaran wang asing atau forex misalnya sehingga ditubuhkan sebuah Suruhanjaya Diraja, ternyata tidak menghasilkan apa-apa, melainkan suatu pembaziran sumber dan wang kerajaan semata-mata akhirnya.
Hasil siasatan forex bukan saja gagal kerana Nor Mohamed Yakcop mengakui itu merupakan tanggungjawabnya dan beliau yang sepatutnya dipersalahkan, lebih  daripada itu, meskipun ada laporan polis dibuat agar siasatan segera dijalankan, tetapi difahamkan sehingga ini keterangan Tun Mahathir masih lagi belum diambil.
Ini dengan sendirinya mengesahkan bahawa Najib, UMNO dan BN tiada keyakinan untuk mengaitkan Tun Mahathir dalam kerugian urusniaga forex itu, apalagi untuk mengheretnya ke muka pengadilan.
Begitu juga dengan isu Memali dan sekian banyak dakwaan lain yang cuba dikaitkan dengan Tun Mahathir, semuanya hanyalah ibarat  “sembang-sembang tepi jalan”  tanpa bukti dan tiada keberanian untuk diketengahkan ke muka pengadilan.
Lantaran itu, satu-satunya isu yang dianggap mudah untuk melemahkan sokongan rakyat terhadap Tun Mahathir ialah menimbulkan keraguan terhadap kemampuannya kerana faktor usia.
Itulah sebabnya Najib sudah beberapa kali mengulang-ulang faktor usia Tun Mahathir itu dalam ucapannya.
Hendaklah disedari bahawa untuk menjadi Perdana Menteri atau ketua kerajaan, yang penting ialah sihat tahap pemikiran. Tua atau muda tidak berapa penting. Kalau muda tapi berfikir macam Ahmad Maslan atau seperti pensyarah yang terkucil dalam wacana baru-baru ini, sudah tentu lebih tidak berguna juga jadinya.
Atau tidak berapa muda dan tidak juga terlalu tua seperti Najib, tetapi terlalu banyak kerosakannya kepada negara, parah juga rakyat akhirnya.
Walaupun sudah berusia lebih 90 tahun, cuba lihat bagaimana Tun Mahathir menyelesaikan satu persatu masalah atau kekusutan dalam Pakatan Harapan sehingga ia mampu menjadi gabungan yang kuat, bersatu dan diyakini untuk menjadi kerajaan.
Beliau terbukti mampu menyelesaikan beberapa perkara seperti mengukuhkan kerjasama, pembahagian kerusi, calon Perdana Menteri, penggunaan satu logo ( sudah dipersetujui untuk menggunakan hanya satu logo, cuma pilihan logo parti mana yang mahu digunakan saja belum diputuskan lagi), menarik rakan kerjasama dari kalangan NGO dan pelbagai usaha yang lain lagi.
Sudah tentu hanya dengan kecekapan berfikir dan mengawal keadaan saja yang membuatkan beliau mampu menyelesaikan semua masalah itu.
Meski sudah berusia, tahap pemikiran Tun Mahathir sebenarnya sentiasa muda dan tidak pernah tua.
Dalam waktu yang sama, Tun Mahathir juga tetap konsisten dalam perjuangannya untuk menumbangkan Najib, UMNO dan BN serta menyelamatkan negara daripada terus dimusnahkan jika tiada perubahan dilakukan.
Memang dalam proses berkempen dan menjelajah itu memerlukan banyak tenaga dan menyebabkan mudah keletihan. Tetapi, itu adalah proses biasa bagi manusia. Keletihan dan batuk-batuk bukan saja dialami oleh manusia yang berusia lebih 90 tahun, kadang-kadang yang berusia 50-an pun biasa mengalami masalah yang sama.
Bagaimanapun, semua itu hanyalah proses sementara. Apabila Pakatan Harapan berjaya menubuhkan kerajaan dan Tun Mahathir menjadi Perdana Menteri nanti, semua itu akan dapat diatasi kerana beliau tentulah tidak perlu sesibuk seperti sekarang untuk pergi ke merata-rata tempat lagi.
Tugas itu sudah boleh diambil alih atau dibahagi-bahagi bersama dengan pemimpin yang lain dalam Pakatan Harapan. Ketika itu fokus utama Tun Mahathir, berdasarkan pengalaman dan rekodnya selama ini ialah untuk mencurahkan idea serta pemikiran untuk proses menyelamatkan ekonomi dan memberi kesejahteraan kepada rakyat sebagaimana yang terkandung dalam manifesto Pakatan Harapan.
Tidak lupa, tugas penting lain bagi beliau ketika itu ialah menangkap MO1 dan membawa balik Jho Low bagi dihadapkan ke muka pengadilan atas skandal 1MDB yang telah memalu dan mencemar nama baik Malaysia.
Untuk semua tugas itu, siapa lagi kalau bukan lelaki berusia 93 tahun yang masih sihat pemikirannya itu yang mampu melakukannya?
(ShahbudinHusin 23/03/2018)

0

0

votes
Article Rating
Kongsikan artikel ini


DEBAT TERBUKA ANTARA NAJIB, TUN MAHATHIR DAN HADI AWANG WAJAR DIADAKAN

Salah satu faktor terpenting dalam memilih dan menentukan calon Perdana Menteri melalui PRU 14 akan datang ialah kebolehan atau kemampuan seseorang itu dalam usaha  menyelamatkan negara, memulih ekonomi dan memberi kesejahteraan kepada rakyat yang kian terbeban dengan pelbagai kenaikan kos sara hidup.
Sebagaimana yang kita tahu dan sedia maklum, negara kini terbeban dengan hutang yang mencecah hampir RM1 trilion, rakyat sengsara dengan kos sara hidup, sedangkan pendapatan tidak meningkat dan pengangguran masih tinggi di mana ramai graduan tidak mempunyai pekerjaan yang setaraf dengan kelayakan mereka.
Cukai GST yang merobek poket rakyat setiap kali berbelanja, di samping penarikan banyak subsidi dan harga minyak yang tidak stabil dengan sendirinya telah menyebabkan harga barang turut tidak menentu dan menganggu banyak kehidupan rakyat.
Lebih dari itu, dengan gaya kepimpinan Najib Razak yang boros dan suka bermewah, selain skandal 1MDB, ia bukan saja menyebabkan negara terus terjebak dengan peningkatan hutang yang berterusan, malah kini diancam pula oleh penguasaan China melalui penjualan aset dan tanah serta penyerahan kontrak besar-besaran  kepada kuasa besar tersebut.
Lantaran itu, kebijaksanaan rakyat atau pengundi dalam memilih kerajaan atau calon Perdana Menteri dalam bapa segala pilihanraya kali  ini adalah amat penting sekali.
Kali inilah satu-satunya peluang bagi rakyat menunjukkan kebijaksanaan mereka. Jika kali ini kebijaksanaan gagal diserlahkan, sebaliknya rakyat lebih terikut dengan sentimen kaum dan agama yang sempit dalam memilih parti dan calon Perdana Menteri, mereka seharusnya menyalahkan diri sendiri kiranya kehidupan masa depan tidak berubah dan kesusahan terus bertimpa-timpa.
Sehingga ini, secara umumnya kita ada tiga calon Perdana Menteri daripada tiga parti yang berbeza yang akan bertarung dalam pilihanraya akan datang.
Mereka ialah Najib daripada BN, Tun Mahathir Mohamad daripada Pakatan Harapan dan Hadi Awang mewakili Gagasan Sejahtera.
Dua daripada parti tersebut, Pakatan Harapan dan Gagasan Sejahtera sudah pun membentangkan manifesto masing-masing sebagai pemberitahuan kepada rakyat mengenai apa yang mereka tawarkan dan apa yang mahu dilakukan jika berjaya menubuhkan kerajaan nanti, manakala BN dijangka berbuat demikian pada 7 April depan.
Namun demikian, baik pembentangan manifesto oleh Pakatan Harapan atau Gagasan Sejahtera, mahupun oleh BN pada 7 April nanti, semuanya adalah melalui penyampaian secara sehala saja.
Rakyat hanya berpeluang mendengar, mengngguk atau menggeleng kepala, tetapi tidak ada kesempatan sama sekali untuk menyoal balik berkenaan manifesto yang dibentangkan itu.
Untuk berlaku adil kepada semua parti dan untuk melihat sama ada faktor usia seseorang calon itu penting atau tidak berbanding kemampuannya berfikir serta berhujah, maka ada baiknya diadakan debat terbuka yang disiarkan secara langsung ke seluruh negara, baik melalui media arus perdana atau ribuan saluran media alternatif yang lain yang melibatkan ketiga-tiga calon Perdana Menteri itu.
Beri peluang seluas-luasnya untuk Najib, Tun Mahathir dan Hadi berdebat dan mempertahankan manifesto atau tawaran masing-masing.
Kemudian, mereka juga harus dibenar menyoal antara satu sama lain, selain rakyat turut diberi peluang mengajukan soalan-soalan kepada calon-calon Perdana Menteri tersebut.
Adalah lebih baik jika debat terbuka itu bukan saja diadakan sekali, tetapi sekurang-kurangnya tiga kali sepanjang tempoh berkempen nanti.
Dengan itu, biar rakyat sendiri dapat menilai dengan adil mana satu yang lebih baik dan meyakinkan untuk membawa negara ini ke arah yang lebih baik, meyakinkan dan membawa kesejahteraan.
Berbalas-balas hujah dan mengata antara satu sama lain antara Najib, Tun Mahathir dan Hadi, begitu juga mempertikaikan tua atau muda, kemudian diikuti pula oleh penyokong masing-masing yang kadangkala terlebih ghairah dalam menyampaikan hujah sebagaimana yang sedang berlaku sekarang, sebenarnya bukanlah suatu keadaan yang baik, membawa kematangan dan kesejahteraan kepada rakyat, negara dan sistem demokrasi kita.
Anjakan paradigma harus dilakukan segera dan Najib sebagai calon Perdana Menteri paling muda berbanding ketiga-tiganya, ditambah kuasa sedang digenggamannya, beliau seharusnya paling awal menunjukkan keberaniannya dengan memulakan era debat terbuka ini bagi kepentingan kita semua.
Jika tidak, apa lagi kelebihan yang ada pada Najib dalam beliau selalu berbangga dengan usianya yang lebih muda itu?
(ShahbudinHusin 24/03/2018).

0

0

votes
Article Rating
Kongsikan artikel ini


MENGAPA ZAHID HAMIDI TERLEBIH GHAIRAH BERCAKAP TENTANG TARIKH
PILIHANRAYA?

 Berbanding mana-mana Timbalan Perdana Menteri sebelum ini, Ahmad Zahid Hamidi didapati paling kerap membuat jangkaan atau ramalan mengenai bila tarikh pilihanraya umum akan diadakan.

 Hanya dalam tempoh antara November 2017 hingga Mac 2018, beliau sekurang-kurangnya sudah lima kali menjadi “nujum pak belalang”  mengenai perkara itu.

 Keghairahannya bercakap mengenai tarikh pilihanraya itu nyata melebihi apa yang ditunjukkan oleh Najib Razak sendiri selaku Perdana Menteri.

 Dalam beberapa reaksinya tentang tarikh pilihanraya umum, Najib hanya mengatakan belum ada ilham mengenainya, meminta semua jentera bersiap sedia dan terbaru beliau bergurau dengan pihak media dengan berkata, “bila mahu pilihanraya?”
Berikut adalah fakta mengenai kekerapan Zahid Hamidi membuat ramalan atau jangkaan mengenai tarikh pilihanraya.

 Pada 12 November 2017, Zahid Hamidi berkata pilihanraya umum akan diadakan pada tahun hadapan.

 Beliau berkata demikian ketika merasmikan Persidangan Perwakilan ke 46 Parti Gerakan di Menara PGRM, Kuala Lumpur.

 Pada 26 November 2017, Zahid Hamidi memberi bayangan PRU 14 akan diadakan selepas sambutan Tahun Baru Cina yang jatuh pada pertengahan Februari 2018.

 Beliau menyatakan perkara itu ketika merasmikan Tokong Teoh Fu Kiong di Hutan Melintang, Bagan Datuk.

 Pada 18 Februari 2018, Zahid Hamidi membayangkan PRU 14 akan diadakan sebelum sambutan Hari Raya Aidil Fitri yang jatuh pada pertengahan Jun depan.

 Beliau membayangkannya ketika berucap di Majlis Semarak Mahabah di Sekolah Menengah Agama Al Islah, Sungai Lampam, Teluk Intan, Perak.

 Pada 13 Mac 2018, Zahid Hamidi berkata lagi, tarikh pilihanraya umum mungkin akan diumumkan selepas usul persempadanan baru kawasan pilihanraya diluluskan oleh Parlimen dan sebelum sidang Dewan Rakyat berakhir pada 5 April depan.

 Beliau menyatakan kemungkinan itu ketika berucap di Majlis Luncheon Talk bersama Ketua-Ketua Pengarang dan pemilik permit penerbitan di Putrajaya.

 Hari ini, 24 Mac 2018, Zahid Hamidi sekali lagi menyebut mengenai tarikh PRU 14 dengan menyatakan ia bakal diadakan sebelum atau dalam bulan Mei tahun ini.

 Beliau berkata demikian ketika merasmikan Jelajah Pendidikan Bumiputera 2018 di Sekolah Menengah Sains Bagan Datuk, Perak.

 Kenapakah Zahid Hamidi terlalu ghairah mahu memberitahu orangramai mengenai tarikh pilihanraya seolah-olah beliau tahu mengenainya?

 Adakah mana-mana Timbalan Perdana Menteri sebelum ini berperangai seperti beliau ini?

 Bukankah tugas memilih dan menentukan tarikh pilihanraya adalah di tangan Najib selaku Perdana Menteri?

 Bukankah juga selaku orang nombor dua, Zahid Hamidi sepatutnya lebih menumpukan kepada kerja dan memastikan jentera bersiap sedia bagi menuju kemenangan, bukannya  sibuk-sibuk mahu menunjukkan seolah-olah beliau turut tahu mengenai tarikhnya?

 Dan kalau pun beliau tahu atau diberi bayangan oleh Najib mengenainya, tidakkah lebih berhemah jika beliau berdiam diri saja dan menyerahkan persoalan itu untuk dijawab sendiri oleh Perdana Menteri?

 Apa yang Zahid Hamidi ingin tunjuk kepada orangramai sebenarnya?

 Adakah Zahid Hamidi mahu memberitahu beliau sedang berkongsi jawatan Perdana Menteri dengan Najib atau ia gambaran dalam hatinya tidak sabar lagi ingin menjadi Perdana Menteri?
(ShahbudinHusin 24/03/2018)

0

0

votes
Article Rating
Kongsikan artikel ini


KALAU UNDANG2 BERITA PALSU SUDAH ADA, NAJIBLAH ORANG PERTAMA YANG PATUT
DIDAKWA!!!

Dalam sebuah program siaran langsung dua hari lalu, Najib Razak dengan bangganya mengatakan bahawa laporan PAC atau Jawatankuasa Kira-Kira Wang Negara telah mengesahkan beliau tidak mencuri wang 1MDB.
Adakah dalam laporan itu yang mengatakan saya telah mencuri wang 1MDB? Tidak sama sekali, kata Najib.
Betulkah kata-kata Perdana Menteri itu?
Menurut salah seorang anggota PAC, Tony Pua, laporan PAC berkaitan 1MDB sebenarnya bukan saja tidak mengatakan Najib mencuri wang daripada syarikat pelaburan itu, tetapi ia juga tidak menyebut Perdana Menteri tidak mencuri duit 1MDB.
Menjelaskan kedudukan sebenarnya, beliau berkata, peranan Najib dalam skandal 1MDB tidak pernah disebut kerana PAC tidak pernah diberi peluang  untuk menyoal serta menyiasat Perdana Menteri.
PAC juga, tambah Tony Pua yang  merupakan Ahli Parlimen Petaling Jaya Utara, tidak pernah sama sekali menyiasat sumber dana RM2,600 juta yang masuk ke akaun bank peribadi Najib.
“Meskipun PAC tidak pernah menyiasat sumber pemberi duit RM2,600 juta itu, Najib sebaliknya tanpa malu-malu membersihkan nama beliau sendiri kononnya tidak pernah mencuri duit 1MDB,” kata Tony Pua lagi.
Katanya, Pengerusi PAC sebelum ini, Nur Jazlan Mohamed telah bersetuju bahawa Najib perlu menjawab kepada PAC tentang peranannya dalam skandal 1MDB, tetapi penggantinya, Hassan Ariffin telah menolak semua percubaan untuk memanggil Perdana Menteri.
“Ahli BN dalam PAC menghalang semua percubaan untuk memanggil Najib dengan alasan “Perdana Menteri tidak terlibat” atau “Perdana Menteri tidak relevan” untuk disiasat,” jelas Tony Pua seterusnya.
Dengan penjelasan Tony Pua ini, bermakna adalah tidak tepat untuk mengatakan Najib secara mutlaknya tidak pernah mencuri duit 1MDB.
Hakikatnya, laporan PAC bukan saja tidak menyebut Najib mencuri duit 1MDB, tetapi juga tidak menyebut Najib tidak mencuri duit 1MDB.
Ini kerana PAC tidak pernah diberi peluang untuk menyiasat dan menyoal Najib.
Dalam erti kata lain, kenyataan Najib bahawa laporan PAC telah mengesahkan beliau tidak pernah mencuri wang 1MDB adalah sesuatu yang tidak disahkan kebenarannya.
Bermakna, soal sama ada Najib mencuri atau tidak duit 1MDB hanya hanya boleh disahkan jika beliau ada keberanian membenarkan dirinya disiasat dan disoal oleh PAC terlebih dahulu.
Dalam konteks berkaitan, menurut Timbalan Menteri Komunikasi dan Multimedia, Jailani Johari beberapa hari sebelum ini, berita mengenai 1MDB yang tidak disahkan oleh kerajaan adalah dianggap sebagai berita palsu.
Jika logik itu boleh dipakai, bermakna pengesahan Najib kepada dirinya sendiri bahawa beliau tidak pernah mencuri wang 1MDB bolehlah dianggap sebagai berita palsu kerana kedudukan yang sebenar ialah perkara itu tergantung di tengah-tengah antara “tidak mencuri dan tidak juga tidak mencuri”.
Kecuali jika Najib bersedia dalam waktu yang terdekat ini untuk memberanikan dirinya disoal dan disiasat oleh PAC, maka barangkali bolehlah disahkan daripada jawapan dan bukti-bukti yang dapat ditunjukkan sama ada dana RM2,600 juta yang pernah ada dalam akaun banknya itu bersumberkan 1MDB atau betul-betul derma daripada Pak Arab.
Ketika itu, jika terbukti wang yang diterimanya bukan daripada 1MDB atau bukan dimasukkan oleh Tanore Finance Corporation, barulah Najib boleh berbangga menyebarkan berita benar yang mengatakan beliau telah disahkan tidak mencuri wang 1MDB.
Oleh itu, mujurlah undang-undang berita palsu belum ada ketika ini, jika tidak, Najib adalah orang pertama yang patut didakwa kerana menyebarkan berita palsu berkaitan 1MDB ke seluruh negara.
(ShahbudinHusin 25/03/2018).

0

0

votes
Article Rating
Kongsikan artikel ini


NAJIB DIINGATKAN JANGAN TERLALU AWAL "SYOK SENDIRI"

NAJIB TUN RAZAK JANGAN SYOK SENDIRI!! PENGUATKUASA UNDANG-UNDANG DI NEGARA KITA TAK BERANI BERTINDAK!! TUNGGU DAN LIHAT PERKEMBANGAN PENGUATKUASA  UNDANG-UNDANG ANTARABANGSA DALAM SEDIKIT MASA LAGI!!
Perdana menteri paling korup boleh mendabik dada mengatakan siasatan penguatkuasa undang-undang di negara kita membuktikan beliau tidak bersalah!!
Biarlah dia nak syok sendiri serta mahu cakap apa sekalipun!! Badan-badan penguatkuasa undang-undang di malaysia semuanya sudah dipegang oleh kerajaan kleptokrasi!!
Namun, kerajaan kleptokrasi yang dipimpin oleh perdana menteri paling korup tidak akan mampu mempengaruhi siasatan-siasatan mahupun tindakan undang-undang di luar negara!!
Penguatkuasa undang-undang antarabangsa sudah memperolehi pelbagai bukti-bukti sahih dan laporan jabatan kehakiman amerika syarikat (DoJ) pun sudah mengesahkan MO1 terlibat!!
Rahman dahlan ‘otak udang’ pun sudah mengesahkan kepada keseluruhan rakyat malaysia bahawa MO1 dalam laporan DoJ itu adalah najib tun razak!!
Singapura sudah bertindak!! Jabatan kehakiman amerika syarikat dalam proses tukar pendakwaan dari sivil kepada jenayah!!
Switzerland akan bertindak terhadap pengubahan wang haram sedikit masa lagi!! Luxembough pun kata ada bukti!!
United kingdom dan australia; sama-samalah kita tunggu!!
Saya ingin sarankan kepada keseluruhan rakyat malaysia untuk senantiasa berdoa dan insyaallah kebenaran bakal muncul di peringkat antarabangsa dalam masa terdekat!!
Najib tun razak tolong jangan syok sendiri!! Dalam negara boleh ‘loyar buruk!!’ Yakinilah, dalam sedikit masa lagi kebenaran hakiki bakal berlaku di peringkat luar negara!!
Kini, tokoh negarawan umur 93 tahun ajak berdebat sekalipun pun tak berani nak sahut cabaran tersebut!!
Najib tun razak pun macam raja petra @ ‘kerbau gila dari manchester!!’ Hanya berani bercakap dari jarak jauh saja!!
Kita suruh peguam negara hantar ‘nota bantahan’ terhadap tuduhan-tuduhan DoJ pun apandi ali tak berani!!
Apabila bank negara malaysia kenakan kompaun sejumlah rm150 juta terhadap AmBank apa maknanya?!
Ertinya, salahlaku dalam transaksi pengubahan wang haram yang berkaitan dengan kes skandal 1mdb itu benar-benar ujud!!
Dolak-dalih, penipuan, salahlaku, kezaliman serta pengkhianatan mereka ada hadnya!!
Bila tiba masa ketikanya kelak; saya takut penyangak-penyangak pengkhianat negara ini tak cukup tanah nak cabut lari!!
Ingat bahawa dunia ini terlalu sempit dan ‘sepandai-pandai tupai melompat akhirnya akan jatuh ke tanah jua!!’
Sesungguhnya Allah swt Maha Adil lagi Maha Mengetahui!! Allah swt tidak pernah mungkir janji tetapi saat dan ketikanya saja kebenaran bakal menjelma!! Insyaallah!! Ameen!!
#LawanTetapLawan
Ikhlas dari;
KHAIRUDDIN ABU HASSAN
Koordinator
Deklarasi Rakyat.

0

0

votes
Article Rating
Kongsikan artikel ini


UNDI PAKATAN HARAPAN, UNDANG2 BERITA PALSU AKAN SEGERA DIMANSUHKAN

Minggu ini dua usul yang mendapat kecaman serta bantahan ramai dibentangkan di Parlimen – usul undang-undang berita palsu dan usul persempadanan baru kawasan pilihanraya.
Usul berita palsu yang boleh membawa hukuman penjara selama 10 tahun dan denda sehingga RM500 ribu dibentangkan hari ini, manakala usul persempadanan baru kawasan pilihanraya akan dibentangkan pada hari Rabu.
Tidak dinafikan, di sebalik kecaman dan bantahan ramai, kerajaan terlihat begitu terdesak untuk membentangkan kedua-dua usul tersebut bagi kepentingan memenangi pilihanraya umum akan datang.
Usul persempadanan baru kawasan pilihanraya, sebagaimana yang disebut dalam tulisan sebelum ini, antaranya mempunyai elemen menambah ketidakseimbangan kawasan Parlimen, mewujudkan kawasan pilihanraya berdasarkan kedudukan kaum dan menambahbesarkan lagi kawasan yang sedang atau berpotensi dimenangi oleh pembangkang.
Dengan kedudukan itu, jika peratusan keluar mengundi dapat diturunkan sehingga 70 peratus melalui taktik menakut-nakutkan rakyat, kejayaan meraih undi popular sebanyak 40 peratus saja sudah memadai untuk BN mencapai kemenangan dengan majoriti dua pertiga.
Bersekali dengan lakaran baru kawasan pilihanraya itu, undang-undang berita palsu diwujudkan seolah-olah sebagai pelengkap kepada usaha BN untuk memenangi pilihanraya akan datang ini benar-benar tidak menghampakan.
Undang-undang baru ini akan menambahburukkan lagi kebebasan dan amalan demokrasi sedia ada, selain bertujuan memberi ketakutan kepada pihak yang pro pembangkang dalam menyebarkan berita atau maklumat kerana sama ada berita itu benar atau palsu, ia akan  ditentukan oleh kerajaan yang ditunjangi UMNO dan BN yang sedang bertarung untuk mempertahankan kuasanya.
Sudah tentu keadaan ini akan memberi kelebihan kepada media pro kerajaan serta pemain media sosial yang menyokong Najib, UMNO dan BN untuk berbuat sesuka hati menyebarkan maklumat, tidak kira benar atau palsu, berbanding mereka yang pro perubahan.
Akhirnya, sebagaimana yang ternampak dilakukan oleh media arus perdana dan saluran televisyen pro Najib, UMNO dan BN sekarang ini, undang-undang berita palsu mungkin hanya akan menjadikan lebih banyak berita palsu atau kepalsuan disebarkan menjelang minit-minit terakhir hari pengundian.
Jika Najib dan Zahid Hamidi misalnya, bercakap atau menyebarkan berita palsu dan ia kemudian disebarkan secara meluas lagi oleh media arus perdana dan media sosial berbayar mereka, siapakah yang akan mengambil tindakan?
Contohnya, apakah pengakuan Najib bahawa namanya telah dibersihkan oleh PAC berhubung skandal 1MDB dan dakwaan Zahid Hamidi berkaitan nama “Mahathir anak lelaki Iskandar Kutty” bukan berita palsu?
Siapa boleh memberi jaminan ketika kemuncak kempen nanti, tidak mungkin lebih banyak berita dan tuduhan palsu akan dihamburkan lagi?
Logiknya kita tidak memerlukan satu lagi undang-undang baru yang lebih keras dan mencengkam untuk memantau kebebasan rakyat bersuara. Ini kerana kita sudah banyak undang-undang sedia ada untuk tujuan itu seperti Akta Hasutan, Akta SKMM dan lain-lain lagi.
Malah, jika sesiapa rasa teraniya dengan sesuatu berita, mereka juga bebas mengambil tindakan mahkamah untuk membersihkan diri.
Jika semalam Dewan Rakyat diberitahu bahawa SKMM sudah mengambil tindakan tehadap 40 laman web dan lebih 4,000 akaun Facebook atas pelbagai kesalahan, termasuk menyebar berita palsu, maka apa perlunya satu lagi undang-undang baru diwujudkan?
Bukankah dengan sekian banyak tindakan yang telah berjaya diambil itu, ia menunjukkan undang-undang sedia ada sudah memadai?
Apa pun, keputusan akhir berkaitan undang-undang berita palsu ini terletak di tangan rakyat dan pengundi menentukannya.
Jika rakyat tidak gembira, tidak mahu didenda sehingga RM500 ribu atau dipenjara sehingga 10 tahun hanya kerana menjunjung kebebasan, langkah terbaik ialah dengan mengundi Pakatan Harapan dalam pilihanraya akan datang.
Pakatan Harapan jika diberi kepercayaan menubuhkan kerajaan, akan menyemak atau mungkin memansuhkan terus undang-undang berita palsu yang penuh kepalsuan itu.
Sebaliknya, mengekalkan lagi BN hanya akan menyebabkan ramai hidup terkongkong, tiada kebebasan dan berada di dalam penjara di dalam dunia yang semakin terbuka ini.
(ShahbudinHusin 26/03/2018).

0

0

votes
Article Rating
Kongsikan artikel ini


USUL SEMPADAN BARU SPR HARUS 'DIAJAR' MELALUI PETI UNDI

Usul persempadanan baru kawasan-kawasan pilihanraya akan dibentangkan di Parlimen Rabu ini dan ia dijangka dibahas serta  diluluskan pada hari yang sama.
Dengan itu, persempadanan baru yang bakal memberi kelebihan kepada UMNO dan BN mengekalkan kuasanya itu akan digunapakai dalam PRU 14 akan datang ini.
Pengerusi SPR, Hashim Abdullah beberapa hari lalu ada memberitahu, sebaik saja usul tersebut diluluskan dan kemudian mendapat perkenan daripada Yang Dipertuan Agong, persempadanan atau lakaran baru kawasan-kawasan pilihanraya itu secara automatik sudah boleh digunakan dalam pilihanraya akan datang.
Ia hanya mengambil masa sehari untuk menjadi sah, katanya lagi.
Sebelum itu, Timbalan Perdana Menteri, Ahmad Zahid Hamidi berkata, Parlimen akan dibubarkan sebaik saja usul itu dapat diluluskan.
Ia dengan sendirinya memberi gambaran bahawa persempadanan baru ini amat penting dan mungkin merupakan talian hayat terakhir bagi Najib Razak, UMNO dan BN untuk mengekalkan kuasanya.
Sebagaimana yang sudah banyak diperkatakan, antara elemen yang mendapat kritikan dalam persempadanan baru ini ialah ia menambahkan lagi ketidakseimbangan  kawasan Parlimen, mewujudkan kawasan pilihanraya berdasarkan kaum dan menambahbesarkan lagi kawasan yang sedang serta berpotensi dimenangi oleh pembangkang.
Seorang penganalisi politik, Wong Chin Huat berkata, melalui persempadanan baru ini, BN dengan mudah boleh mencapai kemenangan majoriti dua pertiga dalam pilihanraya akan datang hanya dengan memperolehi 40 peratus undi popular saja.
Sekiranya pengundi yang keluar menurun kepada 70 peratus, hanya dengan perolehan 40 peratus undi popular sudah mencukupi untuk BN meraih kemenangan majoriti dua pertiga, katanya lagi.
Untuk itu, kita dengan mudah dapat memahami mengapa persempadanan baru ini amat penting kepada Najib dan pilihanraya hanya akan diadakan, sebagaimana pengakuan Zahid Hamidi, sebaik saja usul tersebut diluluskan oleh Parlimen.
Sebab itu, pada hari usul tersebut dibentangkan Rabu ini, usaha Bersih 2.0 mengadakan himpunan di luar Bangunan Parlimen serta menghantar memorandum bantahan kepada Speaker Dewan Rakyat, seharusnya disokong secara besar-besarkan oleh rakyat.
Rakyat mesti bangun dan berhimpun beramai-ramai membuat bantahan dan menunut keadilan dikembalikan.
Walaupun hari tersebut merupakan hari bekerja, tetapi kesediaan rakyat melakukan pengorbanan dan menunjukkan solidariti adalah mesej yang jelas bahawa, jika pun ternampak mustahil untuk usul tersebut dibatalkan, namun kesedaran yang dijelmakan itu boleh dibawa serta diperbesarkan lagi sehingga ke hari pengundian.
Bayangkan, betapa  PRU 14 ini benar-benar akan “dicuri” oleh Najib, UMNO dan BN di mana hanya dengan 40 peratus undi popular saja sudah mencukupi untuk membolehkan  kemenangan dua pertiga diperolehi.
Tidakkah ini benar-benar  “gila” dan suatu ketidakadilan yang paling nyata?
Dalam pilihanraya 2013 lalu, BN memperolehi 47 peratus undi popular dengan kemenangan 133 kawasan Parlimen, manakala Pakatan Rakyat yang meraih 52 peratus undi popular telah menang 89 kerusi Parlimen.
Bermakna, untuk Pakatan Harapan menang dan dapat menumbangkan Najib, UMNO dan BN dalam pilihanraya akan datang, kejayaan meraih undi popular sekadar 60 peratus tidak lagi memadai.
60 peratus undi untuk Pakatan Harapan dan 40 peratus untuk BN, selain jika peratusan keluar mengundi hanya 70 peratus, ia sudah cukup untuk memberi kemenangan dua pertiga sebagaimana s menjadi idaman bagi Najib?
Selain peratusan keluar mengundi perlu diusaha untuk terus dipertingkatkan, jika  perubahan benar-benar mahu dijadikan kenyataan, target undi popular semestinya antara 65 hingga 70 peratus memihak kepada Pakatan Harapan.
Memang peratusan itu ternampak tinggi, tetapi melalui tsunami seluruh rakyat menolak kleptokrasi, ia tidak mustahil mampu dilakukan.
Rakyat seharusnya sedar, jika untuk menang pilihanraya pun BN sanggup melakukan ketidakadilan, bermakna lebih banyak ketidakadilan akan bermaharajalela selepas saja kemenangan berada dalam genggaman mereka.
Untuk mengelakkan ketidakadilan yang pasti akan menyusahkan rakyat itu daripada berlaku, ketidakadilan melalui kelulusan pantas usul persempadanan baru SPR ini mesti “diajar”  dengan memberi undi semaksima yang mungkin kepada Pakatan Harapan.
Itu saja caranya dan ingat, PRU 14 ini adalah peluang terakhir dan terbaik, jika BN tidak dikalahkan kali ini, selama-lamanyalah rejim yang sudah berusia lebih 60 tahun itu akan menguasai Malaysia.
Sanggupkah kita?
(ShahbudinHusin 26/03/2018).

0

0

votes
Article Rating
Kongsikan artikel ini


DIPERGUNA APA PULAK CIK AZALINA, BUKANKAH TUN MAHATHIR KETUA PAKATAN
HARAPAN?

Menteri di Jabatan Perdana Menteri, Azalina Othman Said mendakwa Tun Mahathir Mohamad telah digunakan oleh pembangkang untuk kepentingan politik mereka apabila bekas Perdana Menteri itu dibawa menyertai sessi taklimat Rang Undang-Undang Berita Palsu di Parlimen, semalam.
“Saya pun tidak pasti bagaimana Tun Mahathir boleh masuk, tapi biarlah dia masuk, nak buat macam mana.
“Saya buat taklimat untuk Ahli-Ahli Parlimen pembangkang saja…kalau mereka nak panggil Tun Mahathir, saya nak buat macam mana? Itu hak merekalah,” kata Azalina.
Untuk itu, katanya, Tun Mahathir telah digunakan oleh pihak pembangkang untuk kepentingan politik mereka.
“Saya tak salahkan Tun Mahathir, tapi dia telah dipergunakan oleh pembangkang. Saya kesian dengan Tun Mahathir,” tambahnya lagi.
Ada dua isu yang menjadi persoalan berhubung kenyataan Azalina ini.
Pertama, beliau menyatakan sessi taklimat itu adalah tertutup untuk Ahli-Ahli Parlimen pembangkang, tetapi dalam masa yang sama juga menyatakan, “kalau mereka nak panggil Tun Mahathir, saya nak buat macam mana? Itu hak merekalah.”
Ini bermakna, meskipun sess taklimat itu adalah tertutup, tetapi Azalina sendiri mengesahkan bahawa tidak menjadi kesalahan bagi Ahli-Ahli Parlimen pembangkang untuk menjemput sama Tun Mahathir menghadirinya.
Jika demikian, apa isunya dan di mana salahnya Tun Mahathir hadir dalam taklimat berkenaan undang-undang berita palsu yang kontroversi itu?
Kedua, Azalina juga menyatakan Tun Mahathir telah digunakan oleh pihak pembangkang untuk menghadiri sessi taklimat itu untuk kepentingan politik mereka.
Hello Cik Azalina…dipergunakan apa pulak?
Bukankah Tun Mahathir sekarang adalah Pengerusi Pakatan Harapan dan sedang mengetuai gabungan pembangkang untuk menumbangkan Najib Razak, UMNO dan BN?
Jika Tun Mahathir sendiri sedang mengetuai gabungan pembangkang dan duduk bersama dengan pihak pembangkang, di manakah logiknya beliau telah dipergunakan oleh pembangkang untuk kepentingan politik mereka?
Mimpi ke Cik Azalina?
Adakah Azalina sebenarnya beranggapan Tun Mahathir masih lagi ahli UMNO sekarang ini, maka kehadirannya dalam sessi taklimat itu dianggap telah dipergunakan oleh pembangkang?
(ShahbudinHusin 28/03/2018)

0

0

votes
Article Rating
Kongsikan artikel ini


JHO LOW BELI KAPAL MEWAH EQUANIMITY GUNA DUIT CURI 1MDB – INI BUKAN
BERITA PALSU, OKAY!!!

Jabatan Kehakiman AS atau DOJ mengulangi pendiriannya bahawa bilionaire kontroversi, Jho Low membeli kapal mewah Equanimity berharga hampir RM1,000 juta adalah dengan menggunakan “dana yang dicuri dan diselewengkan” daripada 1MDB.
“Memang, seperti dakwaan sepanjang aduan, Jho Low adalah dalang utama yang mencuri berbilion ringgit wang 1MDB,” kata DOJ dalam pemfailannya di mahkamah di California Tengah, semalam.
Pemfailan itu adalah sebahagian daripada usaha DOJ untuk mendapatkan perintah mahkamah supaya melantik kerajaan Amerika Syarikat sebagai penjaga kepada kapal Equanimity yang dirampas itu.
Sebelum ini, kapal tersebut dirampas oleh FBI dengan kerjasama pihak berkuasa Indonesia di perairan Bali.
Semalam, Menteri Komunikasi dan Multimedia, Salleh Said Keruak menjelaskan, berita yang bersumberkan DOJ berkaitan 1MDB tidak akan dikategorikan sebagai berita palsu.
“Anda boleh petik mereka (apa yang DOJ kata), berdasarkan laporan itu, ia tidak tergolong sebagai berita palsu,” kata beliau.
DOJ sebelum ini mengatakan sebanyak AS$4.5 bilion wang 1MDB telah dicuri dan diselewengkan, kemudian digubah secara haram melalui pelbagai sistem kewangan antarabangsa, termasuk di Amerika Syarikat.
Jabatan ini kini sedang berusaha merampas AS$1.7 bilion daripada jumlah AS$4.5 bilion yang dicuri itu  yang telah digunakan untuk membeli pelbagai aset seperti kediaman mewah, jet peribadi, kapal layar, lukisan mahal, barang kemas dan macam-macam lagi.
Bertepatan dengan jaminan Salleh Said Keruak itu, maka melapor, menulis, dan menghebahkan kenyataan DOJ bahawa Jho mencuri dan menyelewengkan dana 1MDB berjumlah AS$4.5 bilion bukanlah menjadi kesalahan kerana ia tidak tergolong dalam kategori berita palsu.
Begitu juga dengan melapor, menulis dan menghebahkan pemfailan DOJ kepada mahkamah semalam bahawa kapal mewah Equanimity telah dibeli oleh Jho Low dengan menggunakan dana yang “dicuri dan diselewengkan” daripada 1MDB, turut bukan merupakan berita palsu.
Pokoknya, berdasarkan dapatan DOJ, memang keyakinan mereka ialah wang 1MDB telah “dicuri dan diselewengkan”, dengan dalang utamanya adalah Jho Low.
Maka, sekali lagi,  kita bebas untuk mengatakan bahawa berdasarkan DOJ, sebanyak AS$4.5 bilion dana 1MDB telah “dicuri dan diselewengkan” oleh Jho Low, termasuk untuk membeli kapal mewah Equanimity berharga RM1,000 juta yang dirampas, baru-baru ini.
Ia bukan berita palsu, okay!!!
Kalau tak percaya, tanyalah Salleh Said Keruak?
(ShahbudinHusin 27/03/2018)

0

0

votes
Article Rating
Kongsikan artikel ini


SELAIN MENGAKUI KARISMA ANWAR LEBIH TINGGI DARIPADA NAJIB, ANNUAR MUSA
JUGA MASIH MEMANDANG TINGGI TUN MAHATHIR

“Najib seolah-olah mewarisi kesabaran Tun Abdullah Ahmad Badawi, karisma Anwar Ibrahim, ketegasan Tun Hussein Onn dan kelicikan serta kebijaksanaan ayahandanya, Tun Razak.”
Wahhh…baik punya bodek dan ampu oleh Annuar Musa  kali ini!!
Ada dua aspek boleh dilihat dalam kenyataan Ketua Penerangan UMNO yang tidak lama sebelum ini telah dibebaskan daripada pertuduhan rasuah melibatkan MARA dan Pasukan Bolasepak Kelantan.
Pertama, ini adalah ampu dan bodek biasa menjelang PRU 14 yang akan diadakan tidak lama lagi.
Adalah perkara biasa dalam UMNO, terutamanya menjelang pilihanraya, mereka yang berharap untuk menjadi calon dan jika berpeluang berjumpa, bercakap, berucap atau mengeluarkan kenyataan berkaitan Perdana Menteri, nada mengampu dan membodeknya memang cukup menarik dan ada berbagai cara.
Bagi Annuar, selain mengharapkan agar terus dipilih sebagai calon untuk mempertahankan kerusi Parlimen Ketereh, ampuan dan bodekan kali ini  barangkali juga mengharapkan supaya diberikan apa-apa jawatan lain dalam kerajaan.
Selepas tidak disambung khidmatnya sebagai Pengerusi MARA, Annuar tiada sebarang jawatan lagi dalam kerajaan atau mana-mana entiti berkaitan kerajaan, manakala jawatan Ketua Penerangan UMNO hanyalah jawatan politik semata-mata.
Bagi orang politik, meskipun pernah menjadi menteri sebelumnya, diberikan apa-apa jawatan lain dengan elaun puluhan ribu, ada pejabat, ada kereta rasmi, ada sekretari dan macam-macam kemudahan lainnya, ia adalah suatu kebanggaan bagi mereka.
Jadi, dengan Annuar yang masih memegang jawatan Ketua Penerangan UMNO, disertai pula dengan ampuan serta bodekan yang sudah banyak kali dan terbaru ini, apa agaknya jawatan yang sesuai untuk Najib berikan kepadanya?
Tunggguuu….
Kedua, dalam kenyataan yang sama memperlihatkan buat pertama kalinya Annuar mengakui bahawa Anwar Ibrahim memiliki karisma yang tinggi dan lebih baik berbanding Najib sendiri, meskipun Ketua Umum Pakatan Harapan itu masih berada di penjara dan pencapaiannya setakat ini hanya sebagai Timbalan Perdana Menteri saja.
Biasanya, apabila membandingkan kebolehan atau kemampuan seseorang, lebih-lebih lagi yang sedang memegang jawatan Perdana Menteri, perbandingannya mestilah dengan mereka yang lebih tinggi atau setidak-tidaknya pernah menjadi Perdana Menteri juga.
Tetapi, dengan Annuar mengatakan Najib memiliki karisma seperti Anwar Ibrahim, gambarannya ialah karisma Anwar lebih tinggi daripada Najib dan meskipun Najib kini menjadi Perdana Menteri, karismanya tidaklah melebihi Anwar yang jawatan terakhirnya hanya sebagai Timbalan Perdana Menteri.
Ia contohnya umpama mengatakan Salleh Said Keruak yang sekarang menjadi menteri memiliki karisma seperti Ahmad Maslan yang hanya berkedudukan timbalan menteri.
Tidakkah ia ternampak pelik?
Dengan sendirinya, perbandingan Annuar itu merupakan suatu pujian dan sudah tentu membuatkan Anwar tersenyum membacanya, tetapi ia  juga seperti suatu perlekehan kepada Najib sendiri.
Dalam waktu yang sama, perbandingan Annuar mengenai beberapa ciri Najib yang tidak memasukkan nama Tun Mahathir Mohamad di dalamnya, tidaklah sukar difahami maksud dan tujuannya.
Walaupun ia ternampak sebagai percubaan Annuar untuk memperlihatkan Tun Mahathir tidak memiliki sebarang kelebihan, namun seluruh dunia tahu dan mengakui Tun Mahathirlah yangbbanyak mengubah corak dan wajah Malaysia ini.
Oleh yang demikian, Tun Mahathir pun barangkali tidak selesa dan “berasa geli”  jika ada ciri-ciri tertentu dalam kepimpinannya yang cemerlang selama 22 tahun dan diakui dunia itu, tetapi cuba disamakan dengan Najib yang disebut media antarabangsa dan dunia lain sebagai “pencuri” dan mengamalkan “kepimpinan kleptokrasi”.
Terima kasihlah kepada Annuar kerana secara tidak langsung masih menghargai Tun Mahathir dan meletakkannya dalam “kelas tersendiri” yang terpisah daripada “kekotoran” Najib.
(ShahbudinHusin 27/03/2018)

0

0

votes
Article Rating
Kongsikan artikel ini